qundao/data-zh-poetry huggingface dataset:
哀梅麓樓寺丞·其二
作者：釋文珦
朝代：宋

道與時人背，多因得所深。
文章千古印，忠孝一生心。
棘冷難承澤，梅殘祇在林。
空門翻有淚，斷斷是知音。
哀理樗散
作者：釋文珦
朝代：宋

樗散本靈種，根於廣莫鄉。
繁陰深雨露，怪節老風霜。
幸自忘封植，何須較短長。
世交多未達，爲子重悲傷。
哭何甥
作者：釋文珦
朝代：宋

秀穎出儒林，吾甥所得深。
良材竟難用，造物果何心。
身後無遺育，生前惜寸陰。
臨棺一悲咤，萬籟亦同音。
哭復荆山
作者：釋文珦
朝代：宋

分講南山日，人推學問精。
彌綸八教網，堅實五言城。
願力生前重，聲華滅後清。
家山孤塔在，過者敬如生。
哭恭仲溫
作者：釋文珦
朝代：宋

信敬謙勤德更純，江湖風誼最相親。
曾知九要三玄髓，豈混重泉一窖塵。
此日傷心亡我友，異時再面是他人。
山中弟子懷師德，各翦生綃暗寫真。
哭李雪林
作者：釋文珦
朝代：宋

昔者聞盧殷，頗爲世所推。
讀書過萬卷，盡以資於詩。
復聞孟東野，氣清而色夷。
平生嗜章句，有甚於渴饑。
二士舉無子，所學竟不施。
昌黎爲買棺，又作銘墓辭。
相去五百年，雪林酷似之。
春谷古人徒，生死相維持。
亦爲立佳城，著文樹穹碑。
林兮信不忘，千載修名垂。
哭立虛舟
作者：釋文珦
朝代：宋

虛舟我良友，生平快冥搜。
放迹江湖間，自與造物遊。
憶昔仗短筇，訪我竺峰頭。
貽我選體詩，得法於曹劉。
因之與定盟，有若膠漆投。
出處雖小殊，夢寐常相求。
是乃以神交，真如持遠儔。
有力負舟去，迅速不少留。
易寘於涼池，亦善爲舟謀。
我獨念故情，涕淚如泉流。
些舟以此詩，舟亦能聽不。
舟或不吾聽，吾淚終難收。
問李篔房疾
作者：釋文珦
朝代：宋

篔翁非時流，溫然古君子。
我雖異教人，臭味略相似。
四月不見翁，相望隔煙水。
石壇忽來前，言翁乖攝理。
真體本無病，請說病原委。
乃知爲蒼生，常欲致平治。
神明所扶持，厥疾自衰已。
秋日定拏舟，賀翁勿藥喜。
既爲蒼生病，須爲蒼生起。
比壽於廣成，與宋相終始。
喜故人來訪共論易
作者：釋文珦
朝代：宋

讀書無與娛，日夕友猿狙。
喜悅深交至，參同未畫初。
語邊驚鬼魅，句裏得真儒。
茲事忘來久，因君又起予。
喜晴·其一
作者：釋文珦
朝代：宋

郊行雨初歇，野徑泥猶滑。
斜日照殘雲，雲邊飛鳥沒。
別浦有行舟，乘流櫂歌發。
對景未能去，沙頭待新月。
喜晴·其二
作者：釋文珦
朝代：宋

經旬雨不斷，今日喜新霽。
杖策東臯行，桑柘陰翳翳。
蠶老欲登箔，菜麥亦可刈。
田園足生理，外此盡誤計。
父老誠見客，吾駕從茲稅。
喜雪
作者：釋文珦
朝代：宋

北風吹同雲，慘澹日已夕。
枕上聞霰零，須臾映窗白。
曉來籬戶間，平地忽過尺。
羣峰靜繚繞，彌望無寸碧。
棲鳥噤不鳴，空山斷行跡。
古木摧危梢，荒崖失奇石。
瑞色徧天壤，膏潤歸宿麥。
螟蟊深入地，沴氣亦消釋。
豐年信可占，豈復憂民食。
野老不知寒，歡聲動阡陌。
聊作喜雪歌，仰謝天鈞力。
歌長遣誰和，寫寄西峰客。
嘉况
作者：釋文珦
朝代：宋

嘉况日因仍，山翁樂豈勝。
自知梅已熟，人報麥初登。
外患忘饑渴，中心散滯凝。
超然出天地，不止似壺冰。
嘉禾舟中
作者：釋文珦
朝代：宋

舟次寒城外，人家已閉門。
蜃眠春浪息，鳥入暮煙昏。
澤廣疑無地，車鳴忽有村。
茲遊雖適興，終不似丘園。
嘲蝶
作者：釋文珦
朝代：宋

耳聲眼色總非真，物我同爲一窖塵。
蝴蝶不知身是夢，花間栩栩過青春。
嚴維石端研詩
作者：釋文珦
朝代：宋

端溪下巖石，縋鑿出重淵。
溫澤非人力，精華得自然。
龍涎紫霞聚，鵒眼碧光圓。
玉德終無變，斯文萬古傳。
四序
作者：釋文珦
朝代：宋

四序迭遷變，春光獨豐茂。
生意徧羣物，動植不違候。
噰噰塞鴻歸，喔喔野雉雊。
軟草鋪作茵，芳葩粲成綉。
唯有靜者徒，抱道終莫售。
直躬在林藪，朝夕飯藜糗。
與時既乖舛，輿臺或加詬。
俛仰天地間，此理終莫究。
四皓
作者：釋文珦
朝代：宋

皓首四老人，獨見何明徹。
耻爲暴秦汙，商山永歸潔。
暫出正前星，遄回卧松雪。
終令漢天子，不敢亂適孽。
舒卷盡天機，非徒上名節。
因悟
作者：釋文珦
朝代：宋

因悟維顛匪一繩，遂無心續祖師燈。
祇圖塵世難窺影，遠入深峰不記層。
土木形骸從朽腐，冰霜志節自堅凝。
非吾同伴如相覓，牢閉蓬門定不譍。
地偏
作者：釋文珦
朝代：宋

地偏人到稀，倦客老柴扉。
屈指同遊盡，回頭萬事違。
石泉清夢枕，山月冷禪衣。
身與孤雲合，無心自在飛。
地僻
作者：釋文珦
朝代：宋

地僻鄰居少，蕭條獨掩關。
還因萬事拙，分得一生閒。
野水皆歸壑，孤雲不離山。
白鷗知我性，渾不怪疎頑。
地遠·其一
作者：釋文珦
朝代：宋

地遠無人迹，心閒見物情。
洞中飛石燕，崖頂住山精。
僊木開花異，靈泉吐溜清。
幽棲已成趣，不復問浮名。
地遠·其二
作者：釋文珦
朝代：宋

地遠隔凡塵，因而此隠淪。
閒知雲意度，清愛水精神。
蔬食聊充腹，麻衣足蔽身。
休嫌吾懶拙，懶拙廼吾真。
垂老
作者：釋文珦
朝代：宋

垂老飄零兩鬢華，重陽又復對黄花。
明年决定謀歸去，免使禽猿有怨嗟。
堪歎
作者：釋文珦
朝代：宋

堪歎是衰年，年年白髮添。
客身窮鬼狎，古道俗人嫌。
當作凌霄鶴，休爲上竹鮎。
到頭歸去好，祇合效陶潛。
堯任舜禹行
作者：釋文珦
朝代：宋

堯任舜禹，聖化日熙。
二臣至德，惟堯克知。
明良胥會，徵庸弗疑。
佐命垂統，股肱綱維。
行堯之道，蚤夜孳孳。
上齊七政，大錄萬幾。
與人爲善，念茲在茲。
舉相去凶，咨牧授時。
執德於心，其化若馳。
洪水滔天，浩浩無涯。
下民昏墊，荒度爲宜。
乃乘四載，奠決刊隨。
櫛風沐雨，手胼足胝。
四海會同，九澤具陂。
誕敷文德，帝命是祗。
翔泳咸若，鳳皇來儀。
堯嘉厥功，翕受敷施。
同聲相應，百僚師師。
是知官人，安危之基。
用賢則安，用佞則危。
惟彼陶唐，百工允釐。
後世有述，先天弗違。
能賞能禪，纘承伏犧。
爲民之極，黄收純衣。
明並日月，照臨無私。
不言而治，端拱無爲。
民無能名，蕩蕩巍巍。
惟天爲大，惟堯則之。
先聖斯言，當深致思。
或未之思，室是遠而。
塞笛
作者：釋文珦
朝代：宋

孤笛起寒洲，傳聲到暝樓。
吹人元不怨，聽者自生愁。
萬里家何所，三年戍未休。
此時霜月下，白却少年頭。
塵表
作者：釋文珦
朝代：宋

塵表多年住，身閒人事稀。
或時聯敝衲，終日掩柴扉。
野鶴惟孤唳，寒鴉作陣飛。
物情從自異，於我總忘機。
墜壁嶺
作者：釋文珦
朝代：宋

石徑隨山轉，迢迢十里餘。
險曾稱地壁，高合號天衢。
老樹因風折，新畬趁雨鋤。
層巔人不到，異鳥自相呼。
墨水仙
作者：釋文珦
朝代：宋

二妃泣蒼梧，淚多衣袂黑。
猶似不忘君，垂頭情脈脈。
墨菊
作者：釋文珦
朝代：宋

淵明愛佳色，靈均餐落英。
墨衣林下去，標致更淒清。
墨萱
作者：釋文珦
朝代：宋

丹粉轉成緇，風姿尚瀟灑。
對此可忘憂，依依北堂下。
夏日過隠人湖居
作者：釋文珦
朝代：宋

軒窗臨水開，潔瑩如冰鏡。
含風柳千絲，清暑荷萬柄。
近結鷗鷺盟，遠寄江湖興。
吾亦愛君廬，爲發滄浪詠。
夏暑正隆望秋得雨因賦長句
作者：釋文珦
朝代：宋

夏日烈烈揚暉光，陽氣入土土力强。
望秋三日雨滂滂，庶物浡然俱阜昌。
雨暘時若異咎恒，秔稻薿薿如人長。
西風朝夕吹新涼，風來已作酒飯香。
老農再拜謝穹蒼，此去足以供烝嘗。
只今吏卒多豺狼，唯恐肆威加奪攘。
一粒不得入我腸，父子悲啼茹糟糠。
願將此意達君王，毋官貪冒官循良。
夏雨應禱
作者：釋文珦
朝代：宋

當夏而閔雨，百神靡不宗。
精誠既上達，所願神輒從。
觸石忽生雲，初亦無多濃。
東風借其力，斯須滿諸峰。
稍久彌六虛，油油復溶溶。
炎歊化清涼，密布難知重。
雷電發靈響，潭湫起飛龍。
甘霔岡不周，非止千里封。
槁苗浡然興，連疇遂芃芃。
焚香拜天賜，歡聲徧羣農。
當書大有年，賦食皆足供。
公私有餘羨，露積如崇墉。
誓言爲酒醴，報祀於秋冬。
降福宜孔皆，萬國稱時雍。
夜坐
作者：釋文珦
朝代：宋

孤蟾如鑑明，照我坐寒更。
列宿光芒淡，滿林風露清。
人行守犬吠，猿過宿禽驚。
靜趣憑誰會，忘言對短檠。
夜思
作者：釋文珦
朝代：宋

靜坐四無鄰，看山待明月。
池邊暑氣盡，竹上涼颸發。
伏翼打窗飛，孤螢隨草沒。
予心適有會，還就幽人說。
夜歸·其一
作者：釋文珦
朝代：宋

天氣殊清和，山中多勝踐。
沿流采香芹，穿雲得芳荈。
幽懷日以舒，囂塵自茲遣。
乘月返茅茨，倦足不復洗。
夜歸·其二
作者：釋文珦
朝代：宋

生唯浄命食，持鉢向人境。
莫夜歸茅廬，月出山愈靜。
處處聞泉聲，行行踏松影。
洗足便安禪，雲深石床冷。
夜歸陋室
作者：釋文珦
朝代：宋

蕭蕭兩鬢如凝霜，險阻艱難曾備嘗。
少年氣節尚奇偉，老來事業成荒唐。
盜賊紛紛安衽席，衰翁秋晚猶絺綌。
明月皎皎星宿稀，夜靜入門徒四壁。
四海知音今已矣，仰天太息悲風起。
夜氣
作者：釋文珦
朝代：宋

夜氣正冥冥，閒人夢已醒。
上方風磬斷，小室雨燈青。
照鏡諸心靜，忘緣四體寧。
勝他名利客，騎馬戴寒星。
夜泊
作者：釋文珦
朝代：宋

蹔向江邊泊夜舟，忽聞吹笛水邊樓。
笛聲可解生愁思，自是離人有許愁。
夜深
作者：釋文珦
朝代：宋

四山古木變精靈，聞得相呼來聽經。
夜深經罷各分散，燈火滿林如亂星。
夜禪
作者：釋文珦
朝代：宋

巖房靜坐夜方中，無相無緣智境融。
未始將心空萬法，曾知萬法本來空。
夜興
作者：釋文珦
朝代：宋

萬緣不相涉，默坐調四肢。
天理靜中見，物情閒處知。
長風掃重陰，皎月生東籬。
寒蟲唧唧鳴，亦各知天時。
悠然發清興，朗誦淵明詩。
人生百年間，汲汲奚所爲。
賢愚雖有殊，同爲來者悲。
爲語高世流，有酒當自持。
夜讀太玄
作者：釋文珦
朝代：宋

虛室冷雲邊，消閒讀太玄。
未須求甚解，聊復竟餘篇。
夜永殘膏薄，天高列宿懸。
有蓍還懶揲，休咎已俱捐。
夢中作
作者：釋文珦
朝代：宋

棄置何足憂，貧賤元非病。
山邊水邊行，頗適幽人情。
柴門絕輪鞅，蒼苔滿修徑。
忽聽漁者歌，還動江湖興。
夢回
作者：釋文珦
朝代：宋

夢回四壁無人語，高樹蕭蕭似有風。
獨起繞池行數匝，萬山擎雪月明中。
夢覺
作者：釋文珦
朝代：宋

七十五聲更漏，一千餘里鄉心。
夢裏分明歸去，覺來無處追尋。
夢覺
作者：釋文珦
朝代：宋

岞崿東邊舊草堂，久拋日日費思量。
夢中分曉曾歸去，覺後身仍在異鄉。
夢覺吟
作者：釋文珦
朝代：宋

百年如大夢，夢裏幾紛馳。
覺後識爲夢，夢時曾未知。
吾生今已覺，不記夢中時。
在夢人無限，昏昏信可悲。
夢覺辭
作者：釋文珦
朝代：宋

霜月何皎皎，寒風更淒淒。
氣候感微蟲，終夜常悲啼。
遊子當此時，能不念故棲。
念久結爲夢，遠過橫塘西。
此夢亦良勞，屢涉山谷溪。
宛然見親友，笑語相招携。
覺來仍在旅，鄉遠人乖暌。
浮生等如夢，短長不須稽。
大水後作
作者：釋文珦
朝代：宋

田家望西成，彌月雨霖霔。
流潦迷川澤，秔稻盡漂淤。
牛犬奔崇丘，雞亦栖高樹。
室廬畢沈沒，野老無歸處。
大家還急租，官中未蠲賦。
妻子多轉徙，天高不可籲。
但願吾皇知，聖恩加咻噢。
下詔發倉廩，賑卹散紅腐。
不唯赤子活，亦使根本固。
八表皆歸仁，萬歲永終譽。
天台山
作者：釋文珦
朝代：宋

天台仙聖宅，隔斷世間塵。
春夏長留雪，峰巒半入雲。
溪行多病淑，樵徑少逢人。
欲覓誅茅地，同流儻見分。
天台野興
作者：釋文珦
朝代：宋

短策堪扶老，飄飄野興濃。
山行不知遠，真侶或相逢。
積溜穿幽石，長蘿上古松。
今宵隨處宿，難定在何峰。
天地之間有此身
作者：釋文珦
朝代：宋

天地之間有此身，此身豈肯惹風塵。
竹籬茅舍居來穩，紙帳蒲團趣更真。
行己作成山水癖，到頭不是利名人。
使予生遇陶唐世，當與許由巢父倫。
天地無窮行
作者：釋文珦
朝代：宋

天地無窮，人處于中。
三才既兆，庶類皆通。
至聖立極，萬方所宗。
如星拱北，如水朝東。
垂衣而治，天下爲公。
孝慈道廣，是謂大同。
自茲而降，謀用是崇。
兵由此起，彊弱相攻。
上下分亂，莫知適從。
匪茲禮義，曷能靖共。
順之者吉，逆之者凶。
不能率此，斯曰顓蒙。
窮通得喪，實維降衷。
巧愚不與，係於遭逢。
毋肆小智，以菑厥功。
安時處順，於焉考終。
天樂歌
作者：釋文珦
朝代：宋

鳥樂在深林，魚樂在深淵。
人樂在深居，不深常致患。
吾居今已深，柴門草樹間。
油然自成樂，其樂難具言。
問吾樂伊何，一皆得之天。
至樂任天與，不知然而然。
朝樂暮亦樂，此樂真具全。
吾歌天樂歌，聽者慎勿喧。
天目山僧隠居
作者：釋文珦
朝代：宋

卜居就窮崖，几席凈如氾。
三池更幽絕，澄澈皆可鑑。
深處有蟠蛟，遊子不敢瞰。
獨向月明時，臨流學清梵。
天目山逸人居
作者：釋文珦
朝代：宋

隠處元無路，烟霞素所期。
不逢樵子說，那有世人知。
樹老回春晚，山高見日遲。
欲爲重到約，恐爾又深移。
天目禪師歸梁渚舊隠
作者：釋文珦
朝代：宋

聞師歸渚上，欲盡百年間。
獨鶴知難侶，孤雲不易攀。
龍盂經幾綴，虎錫上重環。
禪子多求法，玄門爲啟關。
天竺中夜
作者：釋文珦
朝代：宋

白露變氣候，促織階下鳴。
切切鳴不已，倦客心自驚。
中夜攬衣起，星疎松月明。
念彼同懷人，迢迢隔山城。
此身無羽翼，不得東南征。
聊作相思吟，寄此千里情。
天道夷簡行
作者：釋文珦
朝代：宋

天道夷簡，蕩蕩巍巍。
人心不然，大行險巇。
轉眼翻覆，誠不易知。
忠或見疎，信或見疑。
離間致入，寧復顧思。
昔者繾綣，終焉棄遺。
聖如周公，王猶不知。
孝若申生，姬能死之。
在彼盛時，尚有爾爲。
况乎季世，顛倒是非。
讒人飽祿，志士苦饑。
俯仰今古，其誰不悲。
命懸于天，逆之爲嗤。
沖靜無患，進取必危。
守道安危，其殆庶幾。
禍福之兆，可以理推。
夷齊去周，西山採薇。
黄綺避秦，商巖茹芝。
景行先哲，良足爲規。
規而罔念，雖悔何追。
天道雖遠行
作者：釋文珦
朝代：宋

天道雖遠，人心匪殊。
內直不欺，與天爲徒。
對越無媿，陟降恒俱。
祝史陳言，曾非矯誣。
桑林之禱，金縢之書。
至誠感通，如皷應桴。
神人以和，大信以孚。
不勉不思，自止于符。
天有常道，人無異塗。
志斯一矣，天其遠諸。
大道既漓，人心日渝。
背天從欲，覆族亡軀。
作善降祥，爲惡速辜。
聖言孔彰，是訓是謨。
一念之差，千里而迂。
惟當自修，以反厥初。
太白山老僧
作者：釋文珦
朝代：宋

二十里松陰，居來不厭深。
雲迷歸日路，山是暮年心。
水黑龍移井，風腥虎過林。
消除萬事盡，時或動微吟。
奉酬鹽倉李丈金橘銀魚之什
作者：釋文珦
朝代：宋

爲有風流賀季真，道齋從此往來頻。
錦囊牙軸詩千卷，金橘銀魚酒一巡。
見我每呼蓮社客，看君還是竹林人。
有時夜話寒更盡，明日相逢語又新。
姚江舟中
作者：釋文珦
朝代：宋

江潮遠入河，幾度此經過。
浦溆漁船聚，泥塗蟹穴多。
纏綿吳客恨，哀怨越人歌。
一曲頭堪白，頻聞可奈何。
姚江舟中夢故人勸歸
作者：釋文珦
朝代：宋

一舸寒江上，蕭蕭兩鬢華。
不唯傷道路，終恐委泥沙。
宿雨添山靄，秋風起浪花。
故人應念我，夢裏勸還家。
嬾出
作者：釋文珦
朝代：宋

年衰常嬾出，經歲坐衡茅。
適俗無新韻，因貧失故交。
厨空鳴蟋蟀，簷靜落蠨蛸。
獨有吟詩癖，如今亦盡拋。
嬾性
作者：釋文珦
朝代：宋

嬾性難趨世，深棲自養蒙。
得閒真可樂，未死已知空。
陰壑長留雪，喬林易有風。
見聞今又絕，眼暗耳全聾。
子思惠詩用韻酬之
作者：釋文珦
朝代：宋

老慵祇合在雞羣，變化那能慕海鵾。
壯歲親朋多死別，窮途造化與生存。
欲尋衣食愁無路，却被妻孥怨少恩。
健筆期君今落第，相賙未得剩空論。
孤客
作者：釋文珦
朝代：宋

衆人皆汲汲，孤客自俞俞。
方外居來久，囊中物盡無。
行將筇作伴，講以石爲徒。
若問何宗旨，饑來飯一盂。
孤山懷圓法師
作者：釋文珦
朝代：宋

湖水繞孤峰，知曾住此中。
既傷遺塔變，重惜講臺空。
鵝護晴池乳，鷹呼古樹風。
唯聞林處士，清節與師同。
孤蹤
作者：釋文珦
朝代：宋

孤踪不擇地，陵上即安陵。
聊自存吾道，其他無異能。
禪衣皆芰製，齋鉢但藜蒸。
更喜交游絕，閒房冷似冰。
孤雁
作者：釋文珦
朝代：宋

孤雁如貞婦，餘生不再雙。
避寒辭北塞，隨日到南邦。
倦翼堪憐影，哀音自滿腔。
空閨人聽得，離思轉難降。
孤鴈
作者：釋文珦
朝代：宋

萬里孤飛羽翼殘，一聲時復叫雲寒。
江湖羣侶今難得，隨處煙波且自安。
安分
作者：釋文珦
朝代：宋

鷃鵬雖有異，小大各逍遥。
靜處安吾分，塵緣坐見消。
烟霞開古色，松柏尚高標。
更愛無生侶，時來伴寂寥。
宋氏林園
作者：釋文珦
朝代：宋

徑穿荒草入，門向斷河開。
不是君居此，應無人到來。
種花逢雨活，接樹待春回。
冷笑求名者，衣間有俗埃。
宋飲冰晚過林居
作者：釋文珦
朝代：宋

山晚少人行，蕭蕭隕籜聲。
陽光沈樹杪，暝色起柴荆。
過我論幽事，知君無宦情。
虛名是何物，濁酒且須傾。
客中
作者：釋文珦
朝代：宋

客中春又半，舊隠欲歸難。
唯恐傷懷抱，花開不欲看。
客中春日
作者：釋文珦
朝代：宋

客處空林下，貧唯七尺單。
重陰迷曉色，細雨作春寒。
鄉信憑誰寄，離情强自寬。
一詩吟未穩，倚遍石池欄。
客中會友
作者：釋文珦
朝代：宋

客塗方浩蕩，歲物正蕭條。
相見江城暮，俱傷鬢髮凋。
陰雲將變雪，寒水不成潮。
明日還爲別，離愁未易消。
客夜
作者：釋文珦
朝代：宋

客館何寥寥，明月竟窗戶。
青天懸列星，零露霑宿莽。
懷感不遑寐，起坐聽漏皷。
聽罷復重聽，聽徹三四五。
客居
作者：釋文珦
朝代：宋

借得空房住十春，野麋山鹿日相新。
寧嫌老景猶爲客，却喜閑身不屬人。
於轉物時觀世界，向無心處得天真。
深居謝絕曾非傲，朽鈍形骸畏屈伸。
客居多暇步過田家
作者：釋文珦
朝代：宋

客寄無生事，乘閒到水東。
風和禽語樂，日暖土膏融。
田父稱家有，行人自屢空。
殷勤留我飯，憐我不爲農。
客居阻雪
作者：釋文珦
朝代：宋

客居還歲暮，風雪掩柴扉。
人向行中老，鄉從夢裏歸。
繁聲交澗竹，餘冷入山衣。
消遣憑詩句，猶慚未入微。
客枕·其一
作者：釋文珦
朝代：宋

客枕正無憀，寒鷄鳴夜半。
開門望天末，月沉星爛爛。
客枕·其二
作者：釋文珦
朝代：宋

客枕難成夢，秋宵轉覺長。
莎鷄鳴不住，階下月如霜。
客舍春日久雨
作者：釋文珦
朝代：宋

自入春來日日陰，客愁春恨兩難禁。
不知門外東風信，看見池塘春水深。
客袂
作者：釋文珦
朝代：宋

客袂只翩翩，家林何處邊。
天寒愁遠道，木落感衰年。
慘澹漁村日，凄涼鴈渚烟。
秋來更多疾，空有夢歸田。
客裏
作者：釋文珦
朝代：宋

客裏還驚節序還，倚闌搔首獨淒然。
垂開柳眼如相看，落盡梅花又可憐。
幻境自知如夢螘，離情幾欲託啼鵑。
數聲忽聽烏檐角，款曲吹殘谷口煙。
客遊
作者：釋文珦
朝代：宋

客遊忘歲月，長是自調心。
野水偏多浪，浮雲易作陰。
途窮何用哭，興到即須吟。
吟到忘言境，方諧正始音。
室空
作者：釋文珦
朝代：宋

室空無侍者，坐卧一團蒲。
但見朝還暮，焉知榮與枯。
山心便寂寞，天籟聽喁于。
雲外幽人好，時來問老夫。
宿山庵
作者：釋文珦
朝代：宋

絕頂一庵孤，悠悠清夜徂。
野僧寒出定，山鬼暗相呼。
泉落池應滿，雲深樹欲無。
何年捐萬事，來此共跏趺。
宿海上正覺寺
作者：釋文珦
朝代：宋

霜滿啼猿石，風迴落鴈洲。
半生爲遠客，此夕欠同流。
白月無窮意，滄波不盡秋。
倚闌吟未足，長嘯上峰頭。
宿閩中溪寺
作者：釋文珦
朝代：宋

獨宿閩溪寺，中宵夢自驚。
月斜移樹影，風急轉灘聲。
起對清秋色，難爲遠客情。
雲山千萬疊，何處是神京。
宿靈鷲瀾師房
作者：釋文珦
朝代：宋

清泉繞砌流，境界極深幽。
有客暫投宿，羨君長此留。
詩成雲滿磵，人靜月當樓。
忽聽清猨嘯，南山山樹秋。
寄友·其一
作者：釋文珦
朝代：宋

故人相別去，歲月良已深。
人皆寄音書，我唯寄其心。
心真無轉移，音書有浮湛。
所寄匪有它，但願保斯諶。
毋爲威武屈，毋爲富貴淫。
與其常戚戚，不如自愔愔。
但使吾道存，何傷貧病侵。
難與昧者言，託之於長吟。
寄友·其三
作者：釋文珦
朝代：宋

疎索復疎索，世道今難託。
驥騄筋力殘，鸞凰羽毛落。
林公古人徒，風期諒如昨。
歸來乎山中，携手共行樂。
寄友·其二
作者：釋文珦
朝代：宋

半生行李各東西，無柰相思億萬重。
又恐因書增別恨，人行不敢寄緘封。
寄友分得客字
作者：釋文珦
朝代：宋

夜來有清夢，夢見山陰客。
宛然過蘭亭，分吟坐苔石。
曉聞在湖寺，揮麈論經席。
會面安可期，相思春草碧。
寄天台萬年淮海禪席
作者：釋文珦
朝代：宋

四海今淮海，中年主萬年。
虛空曾悟性，文字不離禪。
靈瀑煎茶浄，寒株拾菌鮮。
無由親道話，夢繞石橋煙。
寄山中友人·其一
作者：釋文珦
朝代：宋

聞道幽棲野思饒，徑無塵迹草蕭蕭。
長松架壑因爲屋，老櫸橫溪便作橋。
煮石未須閒水碓，漱流何必棄風瓢。
吾生更愛深居樂，定擬相從不待招。
寄山中友人·其二
作者：釋文珦
朝代：宋

清修二師持遠徒，麻衣草座深山居。
心如蓮花不著水，身似孤雲行太虛。
記得茅堂明月夕，同汲寒泉煮白石。
多年不見擬相尋，秋風落葉迷行跡。
寄教西岑
作者：釋文珦
朝代：宋

西岑我同流，常惜會面疏。
秋深來舊京，一嘗造君廬。
感君故情深，館我於恬虛。
十日更倡酬，閒蹤頗虛邪。
人事那好乖，扁舟賦歸與。
茫茫烟水隔，無使堪寄書。
萬玉森篔簹，孤峰麗芙蕖。
掛夢於其間，栩栩復蘧蘧。
以我常思君，知君亦思予。
何時重携手，使此菀結舒。
寄林弓寮
作者：釋文珦
朝代：宋

暗數鳴絃日，知君已及瓜。
水光浮縣郭，山色滿樵家。
訟簡遲開印，庭空早放衙。
傳來多美政，不獨種桃花。
寄林竹谿
作者：釋文珦
朝代：宋

四海寥寥孰可宗，唯知谿上有谿翁。
乾坤盡入文心裏，今古同歸醉眼中。
梅子熟時明祖意，竹君多處振清風。
野人祇是空相憶，浙水閩山信不通。
寄淮頭家兄
作者：釋文珦
朝代：宋

君向淮堧去，相思夢不安。
兵戈猶未定，道路自應難。
曠野人煙少，荒城鬼燐寒。
故園松菊在，何必戀微官。
寄潛齋王尚書
作者：釋文珦
朝代：宋

自解朝纓去，西山有的傳。
此心如白水，把酒問青天。
直道難諧俗，閒身勝得仙。
山林鐘鼎味，併在小梅邊。
寄社人
作者：釋文珦
朝代：宋

居士性無染，栽蓮徧芳洲。
宛在東林社，如乘太一舟。
清香入書帷，浄色涵衣篝。
尚友千載間，宗雷亦君儔。
寄西山嵩雪庭
作者：釋文珦
朝代：宋

支遁還山去，翛然世外心。
不曾離磵壑，長是愛雲林。
馬放秋場靜，龍眠夜井深。
山林如許到，早晚亦相尋。
寄贈林石田
作者：釋文珦
朝代：宋

人言石田無所用，我道此田好畦壟。
靈根至竟不曾枯，徧與人間作詩種。
田翁去作王門客，山翁復有居山癖。
兩翁無奈路頭分，朝朝莫莫空相憶。
寄贈王子靜
作者：釋文珦
朝代：宋

子靜野鹿性，蕭散逃縶鞿。
倚詩以爲田，曾弗憂年饑。
詩腸有餘積，詩貌無多肥。
朝吟暮亦吟，吐屑常霏霏。
糟粕三百篇，自能發天機。
兩脚走黄土，頗若知音稀。
多時不相逢，念爾魂夢飛。
何當抱詩來，共食山中薇。
寄遊邊友人
作者：釋文珦
朝代：宋

念君爲遠役，日日爲君愁。
直道無知己，身貧難自由。
角吹關月曉，鼙動磧霜秋。
想亦懷歸切，慈親雪滿頭。
富春屠
作者：釋文珦
朝代：宋

瓜橋路入屠山寺，山勢蜿蜒似卧龍。
長者布金傳幾世，應真垂迹在前峰。
連筒架壑寒泉潔，高閣凌空莫靄重。
八十老僧偏念古，向余慷慨說孫鍾。
寒風
作者：釋文珦
朝代：宋

寒風蕭蕭吹我衣，迎晨入山采蕨薇。
魍魎窺人猛虎嘯，草間多露猶未晞。
歷盡窮崖與陰谷，終朝采之不盈匊。
憂心殷殷日將暮，手持空筐返茅屋。
賊臣惡子厭輕肥，志士幽人常苦饑。
古來萬代共如此，樂天知命復何悲。
寓形
作者：釋文珦
朝代：宋

寓形宇宙間，治身猶治木。
要在直而方，毋使圓且曲。
直方固違衆，吾心以爲是。
圓曲雖適時，吾心以爲恥。
人由圓曲富，吾用直方貧。
吾心雖不移，予以書諸紳。
寧退耕巖維石隆湖隠皆嘗有德於余圖報未能而俱下世感念存亡哭以十韻
作者：釋文珦
朝代：宋

吾生素無寵祿願，自向空林灰百念。
但存心地如砥平，不道人間有崖塹。
皇天幸能念無辜，脫我險難歸夷塗。
天定勝人乃其證，紛紛譖舌胡爲乎。
四方交朋盈什百，反眼如同不相識。
豈唯袖手不能援，多若蒼蠅變白黑。
獨有空門三老人，或未識面非交親。
奮身爲余直其枉，惻隠如此宜稱仁。
思欲報之苦無力，但有此心匪石席。
今日同爲異世人，俛仰存亡三太息。
尋北山友不值
作者：釋文珦
朝代：宋

山南山北住，來往共煙霞。
午徑行松葉，秋籬問菊花。
叩門人不見，歸路日西斜。
應是孤雲性，難教只在家。
尋山家
作者：釋文珦
朝代：宋

路入深原三四里，林藏雞犬十餘家。
村籬疎密齊栽枳，山崦高低盡種畬。
石罅春風生野筍，洞中流水出殘花。
愛同樵客言幽事，不覺歸途暮景斜。
尋幽宿隠者居
作者：釋文珦
朝代：宋

先生巢許流，遠志在箕潁。
由來天機深，遂使塵事屏。
雲霾山徑長，草沒柴門靜。
相逢冬日暮，共語寒夜永。
照暝然枯松，漱泉𣂏暗井。
虎嘯谷風生，猿啼霜月冷。
潺湲瀑泉聲，寒亂高杉影。
藐焉豁塵襟，頗若異人境。
明朝還別君，尋幽過他嶺。
他日擬重來，同采春山茗。
少年走馬行
作者：釋文珦
朝代：宋

少年走馬去如飛，大笑吾衰行走遲。
吾同君健應無日，君似吾衰定有時。
烏兔交馳猶急傳，能令海水桑田變。
物之大者尚難常，何况百年如迅電。
要知此語非相誣，更當持以問麻姑。
居山樂
作者：釋文珦
朝代：宋

居山樂無涯，三徑富松菊。
山體靜吾心，山光悅吾目。
春來山蕨肥，秋後山田熟。
未必王侯家，有吾清浄福。
屏居
作者：釋文珦
朝代：宋

吾生本疎庸，不作塵間夢。
屏居萬山中，野性頗自縱。
消摇鷹脫鞲，蕭散馬釋鞚。
天寒放麋入，春燠聞鳥哢。
斸藥時荷鉏，灌圃晨抱甕。
薇生富採擷，橘熟斷包貢。
喬松已巢鶴，瘦竹待鳴鳳。
回首視世人，真若螘一鬨。
屏居
作者：釋文珦
朝代：宋

屏居泉石間，所樂在閒縱。
山田與山果，皆吾手自種。
禾穗已垂穎，栗包初拆縫。
一飽既可期，肯復作詩用。
屏迹
作者：釋文珦
朝代：宋

江湖厭風波，巖壑事幽屏。
柴門絕往還，自閲朝昏景。
日出烟霧消，鳥散松竹靜。
須臾日西頹，餘暉在高嶺。
短生亦如寄，舉世孰能省。
願學遠公儔，終然謝塵境。
山中·其一
作者：釋文珦
朝代：宋

世獨休分渭與涇，鴻飛祇合自冥冥。
也知鬢髮變霜雪，終愛山光來戶庭。
蟇傍花陰窺蛺蝶，蜾歸筠管祝螟蛉。
從今萬事都拋棄，盡讀香山一藏經。
山中·其二
作者：釋文珦
朝代：宋

每說遠公棲隠處，亂雲□歌石難通。
不是樵夫相指引，無雲得到此山中。
山中僧
作者：釋文珦
朝代：宋

日落西水浄，雲歸北崦昏。
老僧方在定，童子不譍門。
伏虎知慈力，靈禽演法言。
檻前泉數斛，清澈是心源。
山中古墓
作者：釋文珦
朝代：宋

白石蒼苔路，荒涼古墓門。
看來百歲後，曾有幾人存。
故物餘翁仲，今誰是子孫。
狐狸穿敗穴，殘魄不能言。
山中吟
作者：釋文珦
朝代：宋

山林雖寂寞，亦可息塵勞。
野食分猿果，寒衣補毳袍。
雲蹤常散誕，松貌極孤高。
賦詠隨吾意，無心更擬騷。
山中吟·其一
作者：釋文珦
朝代：宋

偶爲山中遊，遂作山中住。
猿鶴盡相忘，不記山前路。
架有古仙書，立言談信去。
往往賾其玄，頗有會心處。
乃知筌蹄作，意本在魚兔。
觀象既得之，自可略章句。
童豎難與言，趺坐入禪度。
萬事靜中忘，不省白日莫。
野雲忽飛來，宿我簷間樹。
知我無所著，飄然又飛去。
山中吟·其三
作者：釋文珦
朝代：宋

山房更近仙翁井，汲水僧歸秋夜永。
石上行吟萬境空，白猨叫在青松頂。
山中吟·其二
作者：釋文珦
朝代：宋

自爲山中人，不厭山中居。
雲西最高峰，秀出如芙蕖。
山中吟·其五
作者：釋文珦
朝代：宋

自爲山中歸，屢見歲華易。
不問眉間黄，唯觀鼻端白。
水石盡成趣，漁樵或爭席。
塵世未歸人，營營復何益。
山中吟·其六
作者：釋文珦
朝代：宋

受性不分拏，處身常落魄。
難以事王侯，唯堪友猨鶴。
遂爾辭國都，終然住林壑。
渴則飲澗谿，饑則茹薇藿。
煙霞水石間，自得無窮樂。
所歸在一死，天地爲棺槨。
棄埋任從他，曾不加計度。
烏鳶與螻蟻，於吾無厚薄。
清泰藕華池，深知可棲託。
念茲常在茲，但觀西日落。
山中吟·其四
作者：釋文珦
朝代：宋

適俗豈吾志，歸山存杖藜。
漁樵日來往，巖崖恣攀躋。
惜竹改新術，滋蘭因故畦。
忘機舊猿鶴，偏近座邊栖。
山中放歌
作者：釋文珦
朝代：宋

春草離離，秋蘭猗猗，足紉吾衣。
南山有芝，西山有薇，足樂吾饑。
誰信誰疑，誰是誰非，足亡吾機。
或瘞或焚，或暴或沉，足爲吾歸。
生浮死休，已而已而，出山何爲。
歌闋聲消，隠几而息，夢爲飛雲。
遨遊八極，我爲雲邪，雲爲我邪。
無待無得，窅然皆喪，自適夫道。
吾心之適，富兮貴兮，吾不與易。
山中暑月
作者：釋文珦
朝代：宋

城市如煁竈，輸茲山水鄉。
松深不見日，瀑近自生涼。
靜裏疑秋至，吟邊喜晝長。
蕉衣與紈扇，皆棄在空箱。
山中月夜
作者：釋文珦
朝代：宋

秋月滿疎林，林影自零亂。
白猿啼一聲，山空夜將半。
山中田舍
作者：釋文珦
朝代：宋

茅簷共翠微，井臼亦相依。
衣望桑麻熟，糧兼芋栗肥。
山田秋賦少，村樂醉人歸。
不識封侯事，王城相到稀。
山中秋日懷友
作者：釋文珦
朝代：宋

庭樹涼飈入，西山爽氣多。
獨行清澗曲，閒詠紫芝歌。
野饌甘黄獨，山衣足薜蘿。
幽人同此好，何事不相過。
山中老宿
作者：釋文珦
朝代：宋

雲壑居來歲月長，千株松下一間房。
掃空心地苕花帚，熏徹根塵柏子香。
施法定應拈麈柄，接人曾不下禪床。
生緣已自都忘了，唯道西歸有故鄉。
山中道士居
作者：釋文珦
朝代：宋

寂寂老僊家，蒼山一逕斜。
還丹延日月，洞府足煙霞。
野鶴千年壽，靈桃幾度花。
豈知人世上，塵事亂如麻。
山中隠者居
作者：釋文珦
朝代：宋

書滿茅堂藥滿園，路蹊深絕似桃源。
夕陽過去樵聲盡，一箇獼猴出掩門。
山中雪
作者：釋文珦
朝代：宋

中宵霰雪零，寒氣曉來凝。
崖樹當中折，山池到底冰。
芎糜强食肉，松火勝添繒。
籬戶牢關上，何人喚得譍。
山人居澗上號澗居因澗作池名鑑止爲賦是詩
作者：釋文珦
朝代：宋

幽人臨澗居，爲愛澗中水。
泠泠出雲竇，决决漱石齒。
流行本無意，遇坎還自止。
坎深遂成池，寒光映窗几。
于以鑑禪心，清浄絕塵滓。
唯供種白蓮，不洗聞堯耳。
山園三月桃未花
作者：釋文珦
朝代：宋

春風不入窶人家，三月園桃未著花。
老子放癡都不問，山厨日日飯胡麻。
山園叢桂新蘗將抽陳葉皆隕感而成詠
作者：釋文珦
朝代：宋

草木隨時變，由來不少停。
新萌將欲吐，陳葉已先零。
便可知浮世，無由固此形。
保常同醉夢，曾有幾人醒。
山夜
作者：釋文珦
朝代：宋

山氣夜沉沉，泉流石澗陰。
虛廊羣動息，寒殿一燈深。
潔白孤蟾影，清澄野客心。
興來歌古調，風動古松林。
山寺·其一
作者：釋文珦
朝代：宋

古寺氛埃表，幽程屈曲通。
高峰常似雨，陰壑易生風。
架棧爲平地，寒鐘出半空。
他年依老宿，掛錫此山中。
山寺·其二
作者：釋文珦
朝代：宋

出城行半日，始得到招提。
山氣隨時變，州形入望低。
地靈多産藥，村遠不聞雞。
詰旦還離此，尋幽過別谿。
山居
作者：釋文珦
朝代：宋

自爲山居人，夢寐亦安佚。
頗謂龜六藏，全勝兔三窟。
性中唯一真，身外無餘物。
形謝即示已，誰能問埋骨。
山居·其一
作者：釋文珦
朝代：宋

身寄孤猨野鶴鄉，邇來真與世相忘。
東南地闕多流水，西北山高少夕陽。
根有茯苓松色異，土生蘭茝蘚苔香。
細將萬事都思徧，唯有閒居味最長。
山居·其二
作者：釋文珦
朝代：宋

肯道山居太寂寥，不妨隨分自逍遥。
盡空眼界終無翳，爲厭聲塵亦去瓢。
菊老尚能存正色，松孤還自有高標。
道人樂地唯如此，說與同流意更消。
山居冬日
作者：釋文珦
朝代：宋

嬾隨冬日柳，獨許歲寒松。
無復芳菲意，深棲雲外峰。
病身寒易縮，老衲澀難縫。
却喜同懷者，時來問隠蹤。
山居冬日
作者：釋文珦
朝代：宋

白水青山不礙禪，登高臨遠意翛然。
老梅卧雪香逾遠，瘦柏凌霜骨更堅。
四海交遊多契闊，一生陶寫頼詩篇。
人間萬事俱拋棄，自此閒居又幾年。
山居答客問
作者：釋文珦
朝代：宋

富貴有何好，祇以勞其形。
吾居在山林，四體常安寧。
寒緝沼中荷，饑斸松下苓。
蒼苔沒幽徑，白雲度疎櫺。
明月石上看，清風枕間聽。
滅惑生智焰，破塵出空經。
真如寐而寤，亦若醉而醒。
此外非吾事，眡之等浮萍。
誓不出籬戶，期以終頹齡。
君如不吾信，重當問山靈。
山巔水涯
作者：釋文珦
朝代：宋

布襪與青鞋，山巔復水涯。
閒爲真富貴，吟是好情懷。
既可全吾樂，何慙與世乖。
自隨無畚插，忘死亦忘骸。
山房
作者：釋文珦
朝代：宋

山房孟冬月，獨坐對殘缸。
侍者嫌貧去，詩魔以靜降。
霜威寒透衲，月色碎穿窗。
萬法皆非侶，令人憶老龐。
山房假寐夢有一客抱琴奏曲而去既覺詩以記之
作者：釋文珦
朝代：宋

山房夜坐無衆喧，隠几而卧方澹然。
忽夢有人來我前，從容爲我揮五絃。
琴聲一一皆清圓，如聽廣樂於鈞天。
曲終倏爾升雲軿，亦有笙鶴相後先。
未知重會在何年，臨風別恨空綿綿。
覺來竟亦何有焉，唯聞漏鼓聲咽咽。
因識死生同寤寐，榮枯得失皆無意。
山村
作者：釋文珦
朝代：宋

山村幾家住，茅屋障春泥。
麥隴微通徑，桑林半閣梯。
過溪孤放犢，隔巷數聲鷄。
全似桃源裏，遊人到欲迷。
山林·其一
作者：釋文珦
朝代：宋

塵世有衰榮，山林何損益。
一身常晏如，于以養精魄。
渴則飲清泉，饑則煮白石。
自愛同閒雲，散誕無留迹。
山林·其三
作者：釋文珦
朝代：宋

舊無卓錐地，今者亦忘錐。
中心子無著，清浄如流離。
野猿偶然來，問我何所爲。
道我此意真，長嘯不相疑。
山林·其二
作者：釋文珦
朝代：宋

山林與朝市，自昔分兩歧。
勢利幾傾奪，道人猶未知。
唯愛八還經，展卷時讀之。
是亦遮眼爾，不作文字癡。
山林古松
作者：釋文珦
朝代：宋

古松形甚怪，得性在山林。
偃蓋盤空老，流脂入地深。
青霜曾換骨，野火誤燒心。
材大誠難用，良工亦漫尋。
山桃
作者：釋文珦
朝代：宋

山桃初熟山人摘，中有甜子如藥黑。
夜寒月落霜在枝，擘破獼猴不敢食。
山棲
作者：釋文珦
朝代：宋

十載棲山楹，影不入州縣。
地偏交易絕，心閒體逾健。
脫粟無宿儲，壞衣多斷綫。
人皆爲吾憂，吾樂未嘗變。
上下巖壑間，幽賞不知倦。
一一全天真，斷斷非飾緣。
西峰煉金客，邂逅時相見。
談笑輒忘形，殊亦諧素願。
古者賢達人，道或在貧賤。
往躅良可循，維以謹繾綣。
山樂官
作者：釋文珦
朝代：宋

嗚呼有鳥山樂官，鳴聲宛轉空林間。
恐是執簧秉翟者，遺形變化之遊魂。
生兮不遇聖明世，千載而下猶煩冤。
遺之好音不爾聽，何如卷舌且勿言。
簫韶九成集嘉瑞，當與威鳳同飛鶱。
山樓夜
作者：釋文珦
朝代：宋

月滿千重林壑，人憑一曲闌干。
但覺衣襟徵潤，不知風露高寒。
山深·其一
作者：釋文珦
朝代：宋

山深懶開門，忍饑卧風雪。
忽聞簷外聲，知有崖松折。
水邊盤陀石，中夜亦凍裂。
西頂幽人來，清曉爲予說。
山深·其二
作者：釋文珦
朝代：宋

山深寒易得，九月已蕭然。
况是衰遲者，非同少壯年。
玄裘如艾絮，禪榻藉蒲氈。
童子燒枯葉，先教閟暖煙。
山蔬
作者：釋文珦
朝代：宋

山蔬有真味，肉食者不知。
老我於空林，自愛園中葵。
種蒔舉有法，采擷初無時。
置之折脚鐺，燎以枯松枝。
芼之以薑桂，是乃性所宜。
嗜此已成癖，自覺甘如飴。
既足果吾腹，何用五鼎爲。
衆欲不干慮，出處常委蛇。
笑傲泉石間，萬象皆吾詩。
我已自忘我，人知我爲誰。
岞崿山
作者：釋文珦
朝代：宋

岞崿多奇觀，人疑是假山。
松亭藏霧黑，苔壁上雲斑。
棧閣凌空險，巖棲履石艱。
鶴眠庭樹穩，僮汲井泉慳。
鐘磬青冥上，香燈杳靄間。
志圖曾舊覽，題詠未經刪。
疊嶂森南面，雙溪轉北灣。
飛橋攔水斷，古邑带烟閒。
猿嘯穿林遠，樵聲過嶺巒。
客尋清梵至，僧背夕陽還。
我亦頻來此，柴門不要關。
嵬嵬山石行
作者：釋文珦
朝代：宋

山石何嵬嵬，孤松何薿薿。
其大踰百圍，其高過千尺。
廣厦需梁棟，求之若匪克。
梓人一以視，斤斧見促迫。
牛夫競牽輓，輸入王侯宅。
觀者如堵牆，靡不重嘉惜。
鏤刻以爲工，丹青以爲飾。
巍然在雲霄，七貴所棲息。
梁棟豈不美，殘生良可哀。
寧作南山松，毋爲廣厦材。
平旦
作者：釋文珦
朝代：宋

平旦氣偏清，境界復深窔。
初日上東溟，高峰最先照。
會意發長吟，何似蘇門嘯。
不必諧宮商，自是山中調。
平齋老先生遊霅城葉氏園池有作俾次元韻
作者：釋文珦
朝代：宋

名園無俗情，漁子往來密。
憑闌古城近，屏翳秀石出。
弁衡山獻青，苕霅水□碧。
好景吟不窮，煙霏又將夕。
年來
作者：釋文珦
朝代：宋

年來已絕交，孤憩竹間寮。
境寂身逾嬾，神安息自調。
雲開山意靜，風止樹聲消。
自足全無樂，誰能問市朝。
幽懷
作者：釋文珦
朝代：宋

野僧如野鹿，畏下白雲層。
遲暮知身幻，疎慵奈世憎。
烟埋秋徑竹，風閃夜堂燈。
萬事何須問，幽懷自可憑。
幽棲
作者：釋文珦
朝代：宋

幽棲絕世紛，足以養心君。
是草皆爲藥，無山不出雲。
房空留鹿伴，果熟與猿分。
信口成詩句，長謠到夕曛。
幽步
作者：釋文珦
朝代：宋

僻好唯泉石，深居任草萊。
寧辭幽步遠，且放好懷開。
綠樹鶑求友，青坡雉應媒。
因逢道人語，月出始能回。
幽程
作者：釋文珦
朝代：宋

幽程寧憚遠，野外意無窮。
山疊高低古，川流宛轉通。
采芝隨羽客，拾橡共狙公。
爛熳遊三日，塵勞頓覺空。
幽處
作者：釋文珦
朝代：宋

幽處絕煩喧，白雲常在門。
高歌動澗壑，空境外乾坤。
洗眼菖蒲水，輕身枸杞根。
閒中存至樂，難與俗人言。
幽處
作者：釋文珦
朝代：宋

惡圓難與俗浮沉，野處窮居歲月深。
青嶂於予偏有分，白雲嫌道太無心。
人間富貴皆塵物，世外風泉是好音。
老去翛然竟何事，若非入靜即閒吟。
幽谷
作者：釋文珦
朝代：宋

幽谷寒偏早，初秋御裌衣。
山田禾未熟，徑樹葉先飛。
澗淺樵夫涉，籬疎野鹿歸。
不嫌生計薄，且與世人違。
幾夜
作者：釋文珦
朝代：宋

幾夜自聽松雪響，西峰道者不曾來。
今朝擬得尋幽話，溪路清寒却又迴。
廢塚
作者：釋文珦
朝代：宋

荒草沒頹垣，知是何人墓。
高頂上牛羊，空間住狐兔。
行旅爲傷神，子孫在何處。
飋飋起悲風，蕭騷白楊樹。
廢宅
作者：釋文珦
朝代：宋

昔年誇富貴，磨滅等流塵。
應是重歸燕，難尋舊主人。
徑莎空泣露，門柳不成春。
唯有同遊客，經過感慨頻。
建溪青玉峽雲際寺
作者：釋文珦
朝代：宋

飛瀑掛晴霓，山門對小溪。
曉行青玉峽，時聽白猿啼。
野竹樊蕉徑，脩桐間茗畦。
儻容分席地，便此卜幽棲。
征婦怨
作者：釋文珦
朝代：宋

寧爲路傍草，莫作戰士妻。
初嫁席未溫，夫今戍遼西。
憶與夫別時，山川正飛雪。
腰間弓箭重，冰凍馬蹄裂。
夫君在萬里，如何可相求。
瞻彼日月光，使妾心悠悠。
悠悠復悠悠，想思曷云已。
夜夜勞夢魂，遥遥渡遼水。
軍中有紀律，君當慎終始。
勿以念室家，無心事戎壘。
自昔忠義人，從軍皆效死。
征婦詞
作者：釋文珦
朝代：宋

第一傷心是別離，別來三度寄征衣。
更嫌春夢無憑準，夢裏言歸又不歸。
得兩金鋪乃秦漢門物以充水滴因作歌
作者：釋文珦
朝代：宋

弁翁挽我入吟廬，示以秦漢雙金鋪。
摩挲已覺銅腥盡，色如朱砂赤模糊。
翁說多年棄中野，野人視之猶土苴。
我心輒愛收拾歸，用配魏臺銅雀瓦。
渟泉於中淺且清，玄穎由此生光晶。
老夫生來亦好古，多翁於古能留情。
阿房建章渺無所，此鋪獨入文房譜。
資翁濡翰寫詩詞，千古遺音流樂府。
得性
作者：釋文珦
朝代：宋

得性賢於得祿，歸山勝似歸朝。
飲澗肺腸清浄，卧雲魂夢逍遥。
心鏡
作者：釋文珦
朝代：宋

不存分別見，真是與盲同。
常以身爲觀，因知色即空。
無生方會道，取相未成功。
此意吾嘗得，皆歸心鏡中。
忘己
作者：釋文珦
朝代：宋

身榮如美疢，身退是良方。
雲月皆成趣，悲歡不入腸。
閑門清晝永，宴坐綠陰涼。
昔者惟忘物，今焉己亦忘。
忘歸
作者：釋文珦
朝代：宋

久作餘英客，溪山似有緣。
柳堤便野步，竹寺稱幽禪。
結伴尋沙鷺，忘歸笑杜鵑。
翛然繩檢外，頗覺勝神仙。
忠文洪相公挽辭·其一
作者：釋文珦
朝代：宋

間氣鍾河岳，深衷悟冕旒。
雄文驚萬古，勁節凜高秋。
清廟絃何絕，明堂柱不留。
我生蒙許與，灑淚莫能休。
忠文洪相公挽辭·其二
作者：釋文珦
朝代：宋

盛德歸冥寞，斯文轉寂寥。
聲名昭信史，功業在清朝。
遺表祈天切，忠魂入地遥。
九重思亮直，應作楚辭招。
思遠人四方四首·其一
作者：釋文珦
朝代：宋

娟娟秋月照空床，行人東征未還鄉。
思如轆轤不斷絕，千轉萬轉縈愁腸。
思遠人四方四首·其三
作者：釋文珦
朝代：宋

草間小蟲鳴素秋，喚起妾身離別愁。
愁多宛轉結成夢，夢遠直過西涼州。
思遠人四方四首·其二
作者：釋文珦
朝代：宋

念郎南行在桂林，蠻風瘴雨衆毒侵。
室家團欒第一樂，願郎早歸無久淫。
思遠人四方四首·其四
作者：釋文珦
朝代：宋

幽燕地冷無春暉，此時道歸郎不歸。
今朝朔風欺遠客，又還無處寄寒衣。
息影
作者：釋文珦
朝代：宋

息影塵埃表，安心靜默間。
若爲消白日，長是對青山。
流水欲窮處，野猿相與還。
孤雲時起滅，未必似余閒。
悠悠荒路行
作者：釋文珦
朝代：宋

悠悠荒路間，能使客心惻。
千里無居人，茫茫但蓁棘。
東西失蹊徑，南北迷阡陌。
室廬盡空虛，墳壟皆發掘。
日行畏虎狼，夜卧憂盜賊。
今日狐兔場，當年帝王國。
興亡故常理，何爲至斯極。
淚下如流泉，潸潸自沾臆。
否泰恒相代，乘時聖明出。
垂衣成至治，天下定于一。
四夷奉琛贄，萬國尊王室。
禮樂復興行，流離再安集。
鷄犬聲相聞，田疇富黍稷。
徵以鴻鴈詩，於焉在中澤。
悠悠萬里行
作者：釋文珦
朝代：宋

悠悠萬里行，河畔草青青。
青草有衰歇，遠行無期程。
秦既滅六國，驅民築長城。
長城三千里，將以限胡兵。
城邊沙水寒，飲馬馬悲鳴。
築夫困久役，誰無鄉土情。
父母念孝養，室家歎孤嬛。
萬一死於築，白骨空支撐。
膏血脂草莽，魂魄亦飄零。
苦哉築城人，舉杵無樂聲。
仁守國自固，不仁禍斯宏。
祖龍不知此，縱暴勞蒼生。
高明鬼瞰室，天道常惡盈。
長城徒高高，不救秦祚傾。
豈若唐虞君，垂衣燕泰寧。
至德亙萬古，巍巍不可名。
惜別
作者：釋文珦
朝代：宋

風濤晚未止，鼓枻欲何之。
穉齒便相識，暮年成別離。
水香浮浦樹，月露滿江蘺。
明日空凝佇，茫茫無處期。
惟初
作者：釋文珦
朝代：宋

惟初結髮時，志氣凌蒼昊。
飄然去園廬，名山縱幽討。
流光暗相催，於今已衰老。
滿眼皆少年，誰堪寫懷抱。
潛蹤寂寞濱，蕭颯同霜草。
謂可安餘齡，異俗驚我倒。
頗解空王宗，懷之以爲寶。
世故等浮塵，棄置勿復道。
惠蓮峰詩以爲謝
作者：釋文珦
朝代：宋

月汀家在帝王都，不藏歌舞唯藏書。
舊詫鄴侯三萬軸，君家所藏還有餘。
寄我一詩辭縝密，言言皆自書中出。
復來訪我飛來陰，坐石分題更超軼。
西山落日催歸軒，執手西風傷別魂。
他日終期到書室，一一與君重細論。
愛性
作者：釋文珦
朝代：宋

愛性畏讙呶，雲深一徑茅。
了無徒屬累，唯結鹿麋交。
灌木由來古，修篁亦漸苞。
終然聲利表，頗若類由巢。
愛秋
作者：釋文珦
朝代：宋

宋玉悲秋我愛秋，清秋行樂勝春遊。
林疎盡見山中石，更有寒泉带石流。
感春
作者：釋文珦
朝代：宋

忽聞春欲去，園林謾遊矚。
輕風散餘紅，細雨滋繁綠。
綠繁似歡榮，紅散猶僇辱。
因悟人間世，萬事易翻覆。
賤或登青雲，貴或成赤族。
禍福無定端，往往相倚伏。
那知今日歌，不是明朝哭。
書以爲世鑒，得志毋縱欲。
兢兢如履冰，坎坎念伐輻。
苟能閑此理，堪追聖賢躅。
感時
作者：釋文珦
朝代：宋

厚地産桑穀，爲民衣食資。
井田取什一，公私兩俱宜。
今者異古昔，苛征常倍蓰。
倍蓰猶未厭，泛索仍無時。
官因字民設，胡爲反害之。
盡以應上求，民病莫能支。
織者恒苦寒，耕者恒苦饑。
空村絕雞犬，敗屋多流離。
白叟與我言，其言乃如斯。
老夫爲悲吟，聞者當致思。
感興
作者：釋文珦
朝代：宋

一身素貧窶，四海長爲客。
客塗不可窮，老去少筋力。
賤者人多棄，風霜變顔色。
歸來旅亭下，倚杖三歎息。
隻字不堪煮，萬卷亦徒積。
未如田舍翁，耕桑了衣食。
身世蟻旋磨，日月駒過隙。
百年竟何爲，鬢髮空皓白。
乾坤渺難馮，倦羽復奚適。
一枝願深栖，庶以避彈射。
感舊
作者：釋文珦
朝代：宋

山川雖不改，傷感自難窮。
野樹浮新綠，宮花隕舊紅。
兩間無異氣，一等是春風。
萬古乘除理，誰能究始終。
憑闌
作者：釋文珦
朝代：宋

清川屢縈回，石路更深窈。
經月無行人，柴門閉春草。
虛堂在雲際，疎磬出林杪。
日日有餘閒，憑闌看飛鳥。
憶友
作者：釋文珦
朝代：宋

同人久別離，消息不曾知。
心似長堤柳，千絲又萬絲。
懷別越中友人
作者：釋文珦
朝代：宋

白首蒼山裏，生涯舊已空。
別離人易遠，江海意無窮。
夜月悲新蛩，秋烟落斷鴻。
遥思來往處，朝暮有樵風。
懷友
作者：釋文珦
朝代：宋

客路東西又晚秋，相思空上水邊樓。
嫌他新鴈無情煞，不带書來只带愁。
懷友·其一
作者：釋文珦
朝代：宋

故交今何處，音問久不接。
歲月易蹉跎，關山更重疊。
凝霜遍衰草，寒日照黄葉。
幾度欲相尋，清川苦難涉。
懷友·其二
作者：釋文珦
朝代：宋

路隔千里遥，人經十年別。
音書久不至，芳草又還歇。
青山天外盡，白鳥煙中沒。
此夕倚江樓，相思心欲絕。
懷天目西尖隠者
作者：釋文珦
朝代：宋

西尖高插白雲裏，下視行人細如蟻。
客至山翁禪不起，天風吹落青松子。
懷天童故棲
作者：釋文珦
朝代：宋

高僧住太白，給侍來天童。
東嶺極遐曠，西巖亦玲瓏。
神龍宅其巔，風雲自相通。
久別勞夢寐，何當返山中。
懷安養·其一
作者：釋文珦
朝代：宋

凈土雖周徧，標方必在西。
一心無彼此，九品自高低。
久別情無奈，重歸路不迷。
依憑法藏願，名字欲先題。
懷安養·其三
作者：釋文珦
朝代：宋

容易拋鄉國，漂流幾歲年。
癡兒竟何事，慈父必興憐。
客泪東風裏，歸心落日邊。
如今定當返，業已具西船。
懷安養·其二
作者：釋文珦
朝代：宋

惟吾與西佛，天性本相關。
怊悵迷方久，浮沉苦海間。
三心終不退，上輩必容攀。
慈念應尤切，提携早共還。
懷安養·其四
作者：釋文珦
朝代：宋

西方清泰國，元自是吾家。
寶樹千般樂，金池四色花。
同遊諸伴侶，一別幾年華。
有意重歸去，途程本不賒。
懷寄南陵尉沈道正
作者：釋文珦
朝代：宋

南陵初作尉，應亦似南昌。
名在神仙籍，才優翰墨場。
盜聞無欲止，吏化不欺良。
交舊如君少，懷思未易忘。
懷寄同志
作者：釋文珦
朝代：宋

垂垂當莫景，每每憶同參。
金石敦風誼，雲山異北南。
道機應已熟，世夢莫教酣。
路遠難相語，裁詩寄短函。
懷故鄉
作者：釋文珦
朝代：宋

家住潛溪雲萬里，別來四十九春風。
無田種秫不歸去，夢落山光水色中。
懷歸西國
作者：釋文珦
朝代：宋

此世爲何世，吾身亦幻身。
固應常邈邈，其可效頻頻。
餞日懷鄉國，聞鶑憶故人。
得歸方始樂，久客厭風塵。
懷溪雲壑
作者：釋文珦
朝代：宋

夜深臺殿閉，空室自安禪。
松頂掛寒月，竹根鳴暗泉。
理方因靜勝，道不在言傳。
溪友同知此，今居何處邊。
懷隠者
作者：釋文珦
朝代：宋

逸步脫譏讒，高蹤不混凡。
獨甘巢絕谷，人似說遊巖。
自製幽人筆，妻裁隠士衫。
世交空見憶，無處寄書函。
戍婦詞
作者：釋文珦
朝代：宋

女蘿施松柏，終始相因依。
結髮爲婚姻，偕老相與期。
夫今戍邊城，賤妾無由隨。
行行日已遠，何時定當歸。
但願崇勳業，上報明主知。
諒君守恒節，妾心終不移。
戍婦詞
作者：釋文珦
朝代：宋

新婚便別比秋胡，何似當年莫嫁夫。
身在朔方征戍久，鴈來南國信音無。
空閨寂寂寒宵永，荒路悠悠遠夢孤。
聞道仙家能縮地，癡心要覓長房符。
戒奢
作者：釋文珦
朝代：宋

羲農至舜禹，所尚惟樸素。
迨及三代衰，君臣皆不度。
其源既已開，展轉若塗附。
秦漢距陳隋，相沿少知悟。
傷財而害民，多不能永祚。
乃知縱奢淫，天人所同惡。
金玉不可衣，錦綉不可茹。
所貴在農桑，工巧皆民蠹。
扁舟夜返
作者：釋文珦
朝代：宋

扁舟頗多幽趣，孤月正照寒沙。
曲渚回塘深處，青燈竹屋誰家。
投宿山家
作者：釋文珦
朝代：宋

山家忘四時，力作倦還息。
鴉鳴知欲曙，雞栖念當夕。
兩男皆長成，盡解供賦役。
季女方及笄，亦復能紡績。
老翁獨無事，醉飽岸巾幘。
喜客到柴扉，掃室具枕席。
棗栗非外求，園蔬更堪摘。
殷勤話生理，頗覺計自得。
我生獨何爲，轉徙常寄食。
語殘燈欲死，草際蟲嘖嘖。
披雲亭
作者：釋文珦
朝代：宋

我愛山中人，冥心住幽寂。
危亭上絕巘，不染世人跡。
群峰合空翠，疑若天宇窄。
午夜獨長嘯，雲開山月白。
拙叟
作者：釋文珦
朝代：宋

拙叟百念無，眎身同木石。
有客問生涯，笑指松與柏。
客言人之生，當有資生策。
縱曰遺聲利，其能去衣食。
松柏本無情，於子知何益。
吾言子姑去，吾倦將偃息。
反關據槁梧，隤然竟終夕。
覺來寂無有，雞叫東方白。
持律僧
作者：釋文珦
朝代：宋

堅持先佛戒，不染世間緣。
過午都忘食，終年只坐禪。
可曾焚蠹木，長是濾蟲泉。
何日能相見，同君話五篇。
採蓮曲·其一
作者：釋文珦
朝代：宋

蕩槳入平湖，湖波渺無極。
紅白芙蓉花，何如妾顔色。
採蓮曲·其三
作者：釋文珦
朝代：宋

採蓮莫傷根，傷根不成藕。
因思藕不成，悔作征人婦。
採蓮曲·其二
作者：釋文珦
朝代：宋

荷葉似儂鬢，荷花似儂妝。
夫壻常別離，羞見雙鴛鴦。
採蓮曲·其四
作者：釋文珦
朝代：宋

採蓮惟採花，不敢採蓮子。
其中有苦意，與妾心相似。
探幽
作者：釋文珦
朝代：宋

秋色令人愛，青藜助遠探。
柿楓丹互映，天水碧相涵。
絕景沙鷗占，幽程野老諳。
謂予雲外去，更有古龍潭。
擬古·其一
作者：釋文珦
朝代：宋

容易三年別，纏綿萬里情。
夢中頻見面，終是不分明。
擬古·其二
作者：釋文珦
朝代：宋

事往不可追，愁來不可掃。
悠悠百年間，一身孰能保。
昔爲席上珍，今作路傍草。
倚伏理則然，寧復有當道。
古者賢聖人，身否亦枯槁。
嘉名如日月，萬世猶杲杲。
浮雲非我心，歸根以爲寶。
茫昧曷能明，吾將問蒼昊。
放吟
作者：釋文珦
朝代：宋

心絕馳競如安流，身逃繫屬同虛舟。
無車每每跨黄犢，有暇時時盟白鷗。
隨分嬉遊隨分樂，可曾計較可曾愁。
老吟亦不記聲律，亂寫孟郊沙井頭。
放浪
作者：釋文珦
朝代：宋

放浪一虛舟，江湖七十秋。
見聞遺耳目，生死付浮休。
寧有機心在，唯同造物游。
脫然人境外，無喜亦無憂。
放浪詩
作者：釋文珦
朝代：宋

放浪遊名山，山水悅人意。
窮日不知疲，行行轉幽邃。
空籟如風聲，奇峰似雲氣。
濯足就寒流，憇錫投古寺。
長廊遇真僧，妙語發清秘。
道我多隠情，喜我無衆僞。
願言從此始，萬事盡捐棄。
相從了餘生，共踐真實地。
效陶四首用葛秋巖韻·其一
作者：釋文珦
朝代：宋

坐石滋南風，幽抱和且衎。
志唯在山水，身不關治亂。
終曲遂忘言，舉目送飛翰。
所得皆天真，初不加習翫。
效陶四首用葛秋巖韻·其三
作者：釋文珦
朝代：宋

眼前幾富貴，變滅同浮烟。
舉非吾所欽，眷然思古先。
窮達無二道，彭殤可齊年。
中心既昭徹，萬象皆澄鮮。
效陶四首用葛秋巖韻·其二
作者：釋文珦
朝代：宋

山深自無暑，五月草樹寒。
頗有遯世樂，得之亦非難。
巖翁我同流，邂逅成清歡。
回首功名人，瑣瑣不足觀。
效陶四首用葛秋巖韻·其四
作者：釋文珦
朝代：宋

我居本山林，茅茨蔭嘉樹。
骯髒塵網間，歸心自西騖。
吾駕今已返，終然守貞素。
每思夜氣清，起坐天未曙。
效陶秋巖韻
作者：釋文珦
朝代：宋

眼前幾富貴，變滅同浮煙。
舉非吾所欽，眷然思古先。
窮達無二道，彭殤可齊年。
中心既昭徹，萬象皆澄鮮。
敘志
作者：釋文珦
朝代：宋

夙了萬緣空，年衰轉更慵。
夢身休化蝶，病耳畏聞蛩。
野服蘿堪製，山糧穄可舂。
誓將雲木友，怕與世人逢。
散人
作者：釋文珦
朝代：宋

乾坤有散人，事事不關身。
斂念息諸妄，到頭唯一真。
忘榮寧慮辱，無富豈嫌貧。
雖道青山好，猶知是外塵。
散人詠
作者：釋文珦
朝代：宋

金散免鎔冶，木散逃斧斤。
人散外榮辱，所以爲散人。
世皆賤吾散，此散吾自珍。
偃蹇不任用，庶足全其身。
新昌南巖
作者：釋文珦
朝代：宋

大禹未疏鑿，此山爲海門。
試從樵逕上，猶有釣車存。
佛屋棲靈竇，仙墳蔭遠村。
巖頭一滴水，居者不知源。
旅中秋晚
作者：釋文珦
朝代：宋

秋露洗晴空，秋光處處同。
楓霞明野樹，蘆雪覆沙叢。
旅況悲寒蛩，歸心寄斷鴻。
幾時隨牧豎，吹笛亂山中。
旅况
作者：釋文珦
朝代：宋

日暮投村館，悽然逆旅情。
地荒頻有盜，城遠不聞更。
度歲無多日，思鄉是幾程。
聽雞還束被，霜月伴晨征。
旅吟·其一
作者：釋文珦
朝代：宋

故居拋水石，客路厭風霜。
衰鬢從教短，餘生不願長。
旅吟·其二
作者：釋文珦
朝代：宋

逆旅新寒入，荒林敗葉飛。
鄉心空自動，衰病不能歸。
旅夜·其一
作者：釋文珦
朝代：宋

秋宵似歲長，旅館更荒涼。
燈暗鼠出穴，天寒蟲近床。
羈栖彌歲月，老大易悲傷。
幸有茅廬在，何爲別故鄉。
旅夜·其二
作者：釋文珦
朝代：宋

離人厭夜長，獨起坐空床。
苦雨遲家信，秋雲隔舊鄉。
燭殘重作焰，桂濕不生香。
倘得歸期遂，閒居在上方。
旅夜思親
作者：釋文珦
朝代：宋

故里多離別，他鄉久滯留。
蟲聲偏入夜，客夢不禁秋。
枯葉兼風響，清溪带月流。
倚門應望切，明日問歸舟。
旅感
作者：釋文珦
朝代：宋

苦無住山資，千里遠爲客。
兄弟會面難，雙親鬢毛白。
故園書不來，愁緒日夜積。
滿庭枯草根，忽復化新碧。
旅懷
作者：釋文珦
朝代：宋

北風吹荒林，蕭騷起寒聲。
客子耳中聞，展轉傷離情。
親朋不在眼，他鄉但{女孕+日}{女孕+日}。
狐死亦首丘，奈此終身行。
旅懷
作者：釋文珦
朝代：宋

客路何當極，家林久未還。
只今明鏡裏，又覺鬢毛斑。
夜雨添春水，寒雲沒曉山。
彊吟無好思，佳句也應慳。
日夕佳
作者：釋文珦
朝代：宋

城市多溷濁，溪山宜避喧。
山色日在門，變態從朝昏。
悠然得之心，真樂方自存。
此心誠不渝，軒冕何足論。
日鑄山中阻雪
作者：釋文珦
朝代：宋

來訪幽人宿，春風未變和。
水聲依澗遠，雪意向山多。
坡竹摧新粉，庭杉失舊柯。
山童曉相報，鹿跡夜曾過。
早睡
作者：釋文珦
朝代：宋

天寒常早睡，不待日光斂。
恐礙山猿入，柴門未嘗掩。
落葉打窗鳴，枕間疑雨點。
起視西峰頭，月殘星閃閃。
旱雨
作者：釋文珦
朝代：宋

賊臣弄權罔明主，億萬蒼生受辛苦。
大家巨室盡逃亡，賸積黄金向郿鄔。
弘羊未烹旱如許，弘羊將烹天乃雨。
吾言此雨是雨穀，點點活人勝珠玉。
聖恩新放限田租，從此農家飽飦粥。
旱雨
作者：釋文珦
朝代：宋

驟雨幡然下，風雷駕疾威。
烏兼巢穴墮，龍挾水雲飛。
物象回生意，神功解旱圍。
田間喜相語，點點勝珠璣。
星諸兄挽詞
作者：釋文珦
朝代：宋

吾宗老兄弟，夫子最高明。
問學窮根柢，公忠出性情。
夙能全至孝，元不念脩程。
道自成均重，身由射策榮。
把麾聞列郡，持橐貳春卿。
得請還山早，居家舊疾平。
正安琳館樂，忽報玉樓成。
死後名逾盛，生前志未行。
他年如定謚，謚號决當清。
春夜夢中得觀與心爲度身將世作仇一聯既覺而足成四韻寄修觀者
作者：釋文珦
朝代：宋

高人持遠流，凈行在林丘。
觀與心爲度，身將世作仇。
不曾過午食，常滿六時修。
苦海人求度，師應駕法舟。
春夜夢遊溪上如世傳桃源與梵僧仙子遇具蟠桃丹液靈芝胡麻於雲窗霧閣間請賦古詩頗有思致覺而恍然猶能記憶五句云灘峻舟行遲亂峰青虬蟠一瀑素霓吼靈桃粲丹朱仙飯雜芝糗遂追述夢事足成一十七韻
作者：釋文珦
朝代：宋

隨意作清遊，唯與筇竹偶。
徘徊望原田，宛轉赴林藪。
隔溪更幽奇，欲往興彌厚。
漁人自知心，涉我不待叩。
爛爛桃花明，粼粼白沙走。
灘峻舟行遲，輟棹入崖口。
亂峰青虬蟠，一瀑素霓吼。
微徑上青冥，高木掛星斗。
梵宇金碧開，萬象發蒙蔀。
老僧雪眉長，妙語滌心垢。
乘雲者何人，笙鶴自先後。
邀余過殊庭，酌以流霞酒。
靈桃粲丹朱，仙飯雜芝糗。
白鹿守天壇，彩煙生藥臼。
謂言保其真，物我盡芻狗。
窗外鐵鐘鳴，驚覺復何有。
乃知百年間，夢境匪長久。
春感
作者：釋文珦
朝代：宋

一年春色已摧殘，水滿陂塘草樹寒。
轉覺歸愁消不得，杜鵑聲裏淚闌干。
春日
作者：釋文珦
朝代：宋

春泉青似淀，春嶂碧于螺。
遠近隨吾意，芒鞋幽興多。
人生行樂爾，富貴復如何。
難與時人道，風前獨放歌。
春日懷人
作者：釋文珦
朝代：宋

林嶺春雲滿，陂湖春水多。
舊鄉書不到，久客意如何。
老去長牢落，悲來一嘯歌。
故人今在否，相憶夢青蘿。
春日病起
作者：釋文珦
朝代：宋

暮景交朋盡，何人問死生。
卧於蝸室底，看得鵲巢成。
緣絕門常靜，心空疾漸平。
又思扶杖出，溪上聽泉聲。
春日野外
作者：釋文珦
朝代：宋

春波蕩瀁滿方塘，春草無名各自長。
沙際漁翁偏自在，醉拋蓑笠卧斜陽。
春日野步
作者：釋文珦
朝代：宋

春色在筇履，山前山後行。
野花隨處發，林鳥百般聲。
幽徑遥通寺，清流可濯纓。
村翁忽相值，又得盡閒情。
春晚
作者：釋文珦
朝代：宋

黄鳥聲中春意深，百花如夢已消沉。
午窗睡覺心無事，行過溪南看綠陰。
春曉尋山家
作者：釋文珦
朝代：宋

石澗寒流不盡，茅簷宿雨初晴。
幽客眠雲未起，四山鳥哢春聲。
春曉尋山家
作者：釋文珦
朝代：宋

石澗寒流不盡，茅簷宿雨初晴。
幽客眠雲未起，四時鳥弄春聲。
春江夜泛
作者：釋文珦
朝代：宋

江月照揚舲，乘風過萬汀。
素光流遠漢，高浪濕寒星。
客恨消長笛，閒身渺一蘋。
到京天未曙，隠隠越山青。
春盡日
作者：釋文珦
朝代：宋

春去無緣得暫留，意行曉到古原頭。
落花隨水如多怨，老柳因風不奈愁。
鵑聲作意歸何許，蝶夢無憑覺即休。
林叟相逢俱一笑，都緣彼此是同流。
春草
作者：釋文珦
朝代：宋

菶菶萋萋綠漸滋，昔人辭意足堪推。
由來南浦傷離日，不似西堂得句時。
行旅獨看空感慨，池塘關夢自神奇。
吾雖萬事皆慵嬾，春草生時亦有詩。
春谷
作者：釋文珦
朝代：宋

春谷行難盡，鷄聲忽一家。
溪流隨雨漲，崖樹受風斜。
竹地偏生菌，桐陰正養茶。
老翁年八十，不識有紛華。
春遊
作者：釋文珦
朝代：宋

風和宿雨晴，幽屨出柴荆。
好鳥各相語，野花如有情。
心閒何用隠，身健豈須名。
今日不行樂，真成孤此生。
昨夜
作者：釋文珦
朝代：宋

昨夜三更風作惡，墮林橡栗如飛雹。
山童清曉問禪翁，翁在定中都不覺。
昨日出城南行
作者：釋文珦
朝代：宋

昨日出城南，戰陣如雲屯。
兵刃欲相接，殺氣方騰掀。
黄塵塞天地，日月爲之昏。
壯士仗忠義，不忘喪其元。
奮然爲前驅，誓報明主恩。
卒伍皆賈勇，翕合無異言。
唯欲紓禍難，豈辭屬櫜鞬。
元戎既啟行，旌旆交繽繙。
謂當奏凱還，受爵效屏藩。
衆寡力不侔，傍復乏外援。
戰久俄敗衂，靡聞鉦皷喧。
軍中紀律嚴，致死無敢奔。
全師同陷沒，千萬無一存。
肢體膏草莽，血流成川源。
國雖加恤典，莫能返其魂。
白骨蔽四野，鬼哭多煩冤。
懷哉唐虞君，大德罔虧騫。
垂衣成至治，萬國皆晏然。
齊威雖霸主，亦頼仲父賢。
九合不以兵，仲尼所稱傳。
兵乃不祥器，聖賢嘗戒旃。
人苟服其仁，斯亦何用焉。
時當末伏暑氣愈隆老者殊不能堪而舊業荒殘清凉石室無由歸隠因賦是詩
作者：釋文珦
朝代：宋

踽踽復睘睘，誰知遠客情。
衰齡餘六甲，酷暑畏三庚。
舊業今何有，秋衣亦未成。
東鄰弄羌管，休作斷腸聲。
晚·其一
作者：釋文珦
朝代：宋

暝色生前浦，日沉西嶺樹。
隠約有孤僧，遠入深雲去。
晚·其二
作者：釋文珦
朝代：宋

殘陽下西岑，暝色起平坂。
林下一僧歸，鐘聲煙際遠。
晚宿山寺
作者：釋文珦
朝代：宋

日晚投山寺，蕭然異人境。
石房雲氣深，苔階雨聲冷。
心清不成寐，篝燈對孤影。
清猿亦可人，長嘯西南頂。
晚春
作者：釋文珦
朝代：宋

遊人只道花時好，老子心偏愛晚春。
萬紫千紅都謝了，綠陰時見採桑人。
晚春遣興
作者：釋文珦
朝代：宋

始聽鄰屋響秋碪，獨住閒房春又深。
徧地繁花非故色，一窗涼葉是新陰。
倉庚謾得東君意，杜宇偏傷遠客心。
節物相催身易老，臨風時復動悲吟。
晚步
作者：釋文珦
朝代：宋

晚策信所往，幽懷那可窮。
孤村流水外，古木亂山中。
雨過天容浄，風收地籟空。
淡煙歸獨鳥，深澗飲長虹。
日下青峰表，潮生滄海東。
光吞羣象沒，氣混百川雄。
㭬杙知樵子，乘舟識釣翁。
閒身天與健，蕭散復誰同。
晚步
作者：釋文珦
朝代：宋

秋色徧西原，行吟野興存。
坂田通堰熟，溪水度灘喧。
宿鳥分投樹，歸牛各認村。
幽居乘夜返，松月在衡門。
晚步
作者：釋文珦
朝代：宋

竹杖芒鞋晚步遲，爲貪山水有清暉。
栖鴉已带殘陽去，牧豎遥穿薄靄歸。
可保禪身終放浪，從教塵世各脂韋。
閒中自有無窮樂，敢道麻衣勝錦衣。
晚歸
作者：釋文珦
朝代：宋

喬林瑟瑟起陰風，夜色歸山不辨重。
唯有隠廬偏易認，石樓燈火最深峰。
晚泊
作者：釋文珦
朝代：宋

煙生浦欲無，日暮潮初落。
客帆何處來，又近垂楊泊。
晚秋遊興
作者：釋文珦
朝代：宋

餘英山中楓葉赤，龜溪溪上蘋花白。
野翁杖屨往來頻，爲愛溪山好秋色。
白叟虬髯眼深碧，邂逅相歡坐苔石。
語終長嘯歸青壁，恐是雲深避秦客。
斯人再見雖難期，忘機亦有漁樵席。
藉草班荆相爾汝，無主無賓心自適。
沙鷗飛度夕陽間，烟外遥聞一聲笛。
晚秋野外
作者：釋文珦
朝代：宋

隔岸茅茨低小，臨溪草徑橫斜。
楊柳已無餘葉，芙蓉尚有殘花。
晚秋閒步
作者：釋文珦
朝代：宋

晚來閒步閲秋光，田上人家盡滌場。
遠浦寒波浮鴈鶩，荒山落日下牛羊。
客鬢已非當日黑，菊花空似去年黄。
因聽翁媼言音異，又復令人憶故鄉。
晨步
作者：釋文珦
朝代：宋

茅堂清潄罷，隨意涉西陵。
茅屋冰千柱，高峰雪一稜。
水渾潮已長，霞淡日初昇。
更欲過前浦，漁舟喚不譍。
晨興
作者：釋文珦
朝代：宋

晨興啟蓬戶，當面來清風。
初日麗喬林，光影尤玲瓏。
悠然與心會，物物皆沖融。
得喪豈吾事，此道足自終。
暑夜步月
作者：釋文珦
朝代：宋

畏暑不復眠，空階踏涼月。
冰輪了無翳，明可數毛髮。
夜久肝肺清，如嚥太古雪。
擬換飛仙人，乘鸞上寥泬。
暮春書懷
作者：釋文珦
朝代：宋

青春還又暮，草樹各相高。
細雨啼姑惡，微風飛伯勞。
壯懷消白髮，隱跡寄玄袍。
萬事何須計，人生各有遭。
曉別故人
作者：釋文珦
朝代：宋

別日不易數，相逢多故情。
爲吾留一宿，同子話三生。
月印秋燈白，霜添夜氣清。
晨鐘緣底事，還又動離聲。
曉坐
作者：釋文珦
朝代：宋

夢破不成寐，茅齋坐清曉。
他山已擊鐘，獨樹初啼鳥。
四體既調柔，衆境亦深窈。
素書未終軸，朝光射林杪。
任性無外求，一靜萬緣了。
何事塵中人，百年徒擾擾。
曉林日融葉霜滴瀝如涕泣
作者：釋文珦
朝代：宋

槁葉殊可憐，寒風吹女急。
天復雨嚴霜，恐女難自立。
零落歸草莽，晚悟嗟何及。
朝陽達機兆，爲女增泫泣。
曉步十韻示山友
作者：釋文珦
朝代：宋

隠居絕他營，曉步緣澗壑。
水深魚影閒，林密鳥聲樂。
晴空極清明，孤雲何住著。
原窮得危磴，路轉見橫彴。
嘯響空谷傳，吟情古靈覺。
所遇皆隠淪，論心遺厚薄。
在山無小草，忘世勝大藥。
餘生豈須計，此興諒非錯。
其適在閒曠，何用嫌落魄。
書此以告君，狂言君勿噱。
曉行
作者：釋文珦
朝代：宋

寒雞誤客行，躑躅犯霜露。
冰凍不生潮，娥江夜難渡。
曉鐘
作者：釋文珦
朝代：宋

夢覺風吹雨脚斷，庵西斜月透疎松。
披衣起坐不成寐，細聽四山鳴曉鐘。
曝背
作者：釋文珦
朝代：宋

老知身是患，萬事不關心。
曝背茅簷下，孤猨時一吟。
白雲同去住，青壁共幽深。
小嶺尤堪隠，難尋支道林。
曲木詠
作者：釋文珦
朝代：宋

擁腫仍卷曲，知經幾度春。
斯能無用者，絕似養生人。
儻曰堪繩墨，安能逭斧斤。
良材有何好，祇以自災身。
書仇遠吟卷後
作者：釋文珦
朝代：宋

昔在英谿識仇遠，豈意別來陵谷變。
死生契闊不相知，一十四年如過電。
蓮花峰下得重逢，老色駸駸驚上面。
袖出新吟數百篇，非特清新更奇健。
我道風流似謫仙，定知當上金鑾殿。
愛才未必無明皇，薦聞亦有賀知章。
書友人墨萱後卷
作者：釋文珦
朝代：宋

澹然自忘憂，獨立薰風裏。
紅藥非其倫，緇衣古君子。
書山水畫卷
作者：釋文珦
朝代：宋

遠浦漁舟若箇，荒林草屋誰家。
不信丹青能爾，分明鴈落平沙。
書懷
作者：釋文珦
朝代：宋

寢時忘夢覺忘形，惟覺無心最可憑。
祇作秋空雲一片，任教乘化自消凝。
書懷
作者：釋文珦
朝代：宋

爲知不是功名骨，換著方袍入翠微。
身事半生貧裏過，家園千里夢中歸。
尋詩野寺雲黏屐，采藥名山露濕衣。
似此疎狂爭怪得，從來野鶴自難鞿。
曹娥廟
作者：釋文珦
朝代：宋

墳柏起陰風，舟行謁祭同。
鄉人今變俗，孝女舊沈躬。
名寄長江遠，神還野廟空。
尚餘黄絹字，零落斷碑中。
月下吟
作者：釋文珦
朝代：宋

炎宵喜見月，對月還傷神。
視彼清涼月，感吾夢幻身。
月色鎮長在，身將化爲塵。
月照今人盡，還照後來人。
今人後人自歸土，此月光輝彌萬古。
了知身幻不堅牢，富貴功名何足取。
月夜聽琴歌
作者：釋文珦
朝代：宋

石床定起夜方中，爲豁幽興開房櫳。
吳天潔凈無雲蹤，萬里一色磨青銅。
明月皎皎行虛空，穿松透竹光玲瓏。
猛虎忽嘯茅屋東，林樹葉葉皆生風。
壯哉宿客清溪翁，對月與我調絲桐。
不拘商羽徵角宮，五音迭奏意無窮。
希聲一一關天聰，天神下假山鬼從。
玄鶴抃舞節奏同，延頸舒翼多儀容。
嘗聞雅樂與政通，乃知此語非顓蒙。
更漏欲徹曲未終，西鄰忽打五鼓鐘。
溪翁憶著溪頭蓬，抱琴歸去還怱怱。
願翁重來勿棄儂，儂欲共爾論心胸。
月蝕
作者：釋文珦
朝代：宋

酷哉蝦蟆精，食月食之既。
天地皆幽昏，使我增永愾。
有客
作者：釋文珦
朝代：宋

有客老柴荆，終辭世上名。
因貧諸事省，無位一身輕。
水月通禪意，山雲寄野情。
草衣兼木食，亦足了餘生。
有美一人行
作者：釋文珦
朝代：宋

有美一人閑且都，天然自與常人殊。
奔逸絕塵遺步趨，宛在大海之東隅。
珠宮貝闕非凡居，鮫綃被體雲霞裾。
朝乘一鶴暮雙鳬，往來圓嶠仍方壺。
所交皆古真仙徒，赤松羨門及麻姑。
共論妙道得道樞，天地萬物指馬如。
人間歲月良易徂，別來眼暗齒髮疎。
山可泐兮海可枯，相思之念無時無。
示好亦有明月珠，藏之懷袖不敢沽。
屢欲致之乏飛魚，側身東望空躊躇。
有適
作者：釋文珦
朝代：宋

破屋無兄弟，拙者所棲息。
衡門未嘗啟，聲利詎能迫。
資身不求備，百事遂省力。
糞埽皆可衣，草木皆可食。
春來有餘暇，手種豆一席。
秋深葉黄隕，霜莢漸開拆。
收歸籬落間，早晚自剝擊。
藏之於瓶罌，粒粒堪愛惜。
窮冬火鑪頭，時喚山猿喫。
猿去吾亦眠，巖房愈幽寂。
口誦寒山詩，頭枕麻衣易。
于以陶性情，終然遠憂責。
頗謂貧非病，更覺損勝益。
與其稱楩柟，未若作樗櫟。
傍人莫相問，老子方有適。
朝采卷耳行
作者：釋文珦
朝代：宋

朝采卷耳，于陵于岡。
取葉存根，以備酒漿。
嗟我懷人，在彼遐方。
閔其勤勞，寤寐弗忘。
念得送我，置爾之傍。
所願莫遂，徘徊彷徨。
鳳遊四海，亦思其凰。
毋以道遠，而易中腸。
好鳥和鳴，其飛頡頏。
感物增憂，泣涕沾裳。
朱靜佳挽詞
作者：釋文珦
朝代：宋

詩有盛唐風，人稱一代雄。
朱絃終自直，白簡豈能公。
官到升朝止，身隨過電空。
傷心千里馬，力盡畏塗中。
朽質
作者：釋文珦
朝代：宋

朽質任浮沉，都無住著心。
未凴三窟兔，得似九臯禽。
煮石清泉潔，眠雲翠壁深。
生來有詩癖，老去亦忘吟。
村行即事
作者：釋文珦
朝代：宋

客中頗覺身無事，徐步西村引興長。
茅舍竹籬分向背，麥畦麻稜間青黄。
少婦乘時方煮繭，老翁擇日又移秧。
農家滿眼皆生意，應是無心出此鄉。
村行與田翁語
作者：釋文珦
朝代：宋

門對荒陂柳半遮，老翁留客坐枯槎。
自言雨足好苗色，猶恐風多損稻花。
杜宇朝夕啼客舍檐樹間
作者：釋文珦
朝代：宋

杜宇蜀帝魂，啼時吻流血。
知有思歸人，日夜啼不絕。
吾歸渺無期，汝啼豈易說。
故宮春草深，高堂滿簪雪。
杜鵑
作者：釋文珦
朝代：宋

遊魂變化事無涯，吳蜀相望萬里賒。
回首故宮歸不得，聲聲啼血染山花。
東嘉風土
作者：釋文珦
朝代：宋

山水知名舊永嘉，謝池千古湛清華。
四郊風土宜柑樹，百里官河盡藕花。
鴉鷺共棲江面石，漁商分泊渡頭沙。
他年若向中川住，管定清遊少在家。
東岡曉雪
作者：釋文珦
朝代：宋

蕭蕭夜來雪，失却登山徑。
曉望東岡頭，寒花滿松頂。
東湖北崦人家
作者：釋文珦
朝代：宋

柴門映石柟，茅屋似僧庵。
蠶候家人熟，耕時父老諳。
設罝當兔徑，添竹護魚潭。
賽雨鳴簫皷，迎神向水南。
東湖荷花
作者：釋文珦
朝代：宋

酣紅膩綠三千頃，總是波神變化成。
出自淤泥元不染，開於玉井舊知名。
暑天勝似涼天好，葉氣過於花氣清。
何事濂溪偏愛此，爲他枝蔓不曾生。
東西二眺
作者：釋文珦
朝代：宋

千古江山歸雅量，猶今二眺有遺蹤。
要知當日經綸志，問取丹崖幾樹松。
松屋
作者：釋文珦
朝代：宋

試問青松若箇栽，僧門祇向樹邊開。
月明定有仙人過，露滴頻聞野鶴回。
千歲老根成虎魄，幾尋枯幹裹莓苔。
住來自得清虛味，不管流光白髮催。
松竹堂
作者：釋文珦
朝代：宋

玉立諸君子，蒼髯十八公。
有此歲寒質，胡能媚東風。
勿墮長房術，勿受秦皇封。
深期老此堂，長與幽人同。
松竹間
作者：釋文珦
朝代：宋

瘦竹老松間，閒房僅容膝。
棲遲非一朝，謝遣用三術。
泉落雙澗清，雲消衆山出。
誰能强予遷，愛此成痼疾。
林卧
作者：釋文珦
朝代：宋

林卧歲月久，閒襟頗孤清。
靜中觀庶類，因之感予情。
木伐以其材，膏煎以其明。
獸檻以狡彯，禽籠以音聲。
人苟矜智慮，自械傷神形。
縱使功業崇，或受鼎鑊烹。
今古無不然，念之殊可驚。
世用常致患，時棄乃全生。
所以箕潁客，翛然竟遺名。
吾幸拙而愚，冀可終餘齡。
林和靖孤山舊隠
作者：釋文珦
朝代：宋

抱璞肯自剖，藏之在深櫝。
嗟彼荆山人，不能衛其足。
生先有良貴，那愛分□祿。
閒居五十年，祗著山人服。
華衮有何好，此服安且燠。
童鶴亦清真，梅邊伴幽獨。
身後無子孫，高風許誰續。
疎澹水邊螢，飛來照吟屋。
枯樹謠
作者：釋文珦
朝代：宋

高木引修藤，藤束樹身死。
慎莫進小人，終當負君子。
君子思報德，小人易忘恩。
所與苟非類，反爲禍之元。
誠能遠小人，終身乃無患。
世莫輕斯言，亦足以爲諫。
枯魚過河泣
作者：釋文珦
朝代：宋

爲魚當深潜，深潜身可肥。
勿以風濤便，踊躍圖奮飛。
風濤或遽止，處陸胡能歸。
汝骸既已腊，泣河計還非。
生榮與死辱，二者相因依。
富貴而亢極，後患亦豈微。
功成泛五湖，鴟夷獨知幾。
柔桑
作者：釋文珦
朝代：宋

野岸多柔桑，春風長新綠。
葉葉是羅紈，不同凡草木。
柘溪道中
作者：釋文珦
朝代：宋

荒烟迷小市，細雨隔遥津。
麥浪農疇晚，桐花客路春。
幾番時序換，兩鬢雪霜新。
唯有溪邊鷺，相看似故人。
柳下吟
作者：釋文珦
朝代：宋

妸娜綠楊陰，深於夏屋深。
居來身自在，勝與俗浮沉。
坐暑堪忘箑，乘風或散襟。
清閒消不盡，乞與野鶑吟。
柳花
作者：釋文珦
朝代：宋

岸柳飛花老却春，風前何事巧隨人。
都緣漂蕩無歸處，全似天涯倦客身。
柳言
作者：釋文珦
朝代：宋

彭澤門前閒草木，絲絲那向路傍生。
便教繫得春風住，也與時人管送迎。
柴門
作者：釋文珦
朝代：宋

柴門雖設不曾關，時有忘機客往還。
風送釣舟來北渚，雨催樵子下西山。
生前富貴何勞美，身後聲名亦是閒。
萬慮消除心自在，從教人道我疎頑。
桂堂吟
作者：釋文珦
朝代：宋

團團老桂陰，縹緲見雲棟。
西風吹古薌，熏破幽人夢。
夢破葉間清露滴，明月滿空秋一色，便跨銀蟾上穹碧。
桂感
作者：釋文珦
朝代：宋

桂非桃李儔，露冷花始拆。
馨香枝可取，欲以寄嘉客。
道遠莫能致，徘徊終日夕。
別情因物感，千里未嘗隔。
桐州先師塔
作者：釋文珦
朝代：宋

耿介絕依憑，清虛尚飲冰。
悟明中觀論，度越小乘僧。
夢已三生破，神應九品陞。
法門誰得髓，石塔冷孤燈。
桐廬縣
作者：釋文珦
朝代：宋

瀟灑桐廬縣，名聞漢代餘。
民風尚耕釣，土物富薪蔬。
江水連衢港，雲山带越墟。
終期置茅屋，鄰近釣臺居。
桐溪
作者：釋文珦
朝代：宋

修梧散瑶碧，溪水涵清漪。
凡翼毋飲棲，鳳鳥當來儀。
山人以自鳴，俗士安能知。
陵谷可變遷，此志當勿移。
梅友
作者：釋文珦
朝代：宋

梅有歲寒姿，桃李非其偶。
冰雪見凌厲，斯固梅之守。
伊人清且妍，是曰梅之友。
臭味得所同，不在金蘭後。
溪烟隴月間，幽期未嘗負。
中路勿棄捐，友道貴長久。
梅柟
作者：釋文珦
朝代：宋

梅柟三四樹，手種近巖房。
始見條抽綠，俄驚葉隕黄。
物情殊易變，身世豈能常。
且盡修心法，休傳却死方。
梅花
作者：釋文珦
朝代：宋

梅如姑射仙，桃李終難竝。
雪底暗傳香，泉邊孤照影。
清聲聞麗譙，至味入鐘鼎。
愛者雖繁多，知名獨和靖。
隠顯不同功，因之發深省。
梅花
作者：釋文珦
朝代：宋

梅花如隠人，不與羣芳競。
別塢春風多，寒流照清影。
梅雨
作者：釋文珦
朝代：宋

梅雨無時下，霖淫一月餘。
重陰迷早晚，常課廢經書。
衣潤無由曝，園荒亦欠鋤。
堯天舜日遠，懷抱若爲舒。
棲遲
作者：釋文珦
朝代：宋

棲遲嚴壑間，所尚不同俗。
窗下列芳蘭，門前藝修竹。
崖屋夏中寒，石田秋後熟。
委質於自然，陶然意常足。
棲雲樓
作者：釋文珦
朝代：宋

白雲自悠然，幽人此棲息。
去留果何心，變化了無迹。
俗客不曾來，沙鷗盡相識。
何處動吟情，漁村數聲笛。
樓頭鐘
作者：釋文珦
朝代：宋

晨鐘喚日出，夕鐘號月升。
兩曜如轆轤，遞轉不曾停。
人生於其間，誰能駐頹齡。
樓頭鐘聲催人入黄土，長生之學虛荒誕幻無可馮。
君不見嬴政入海採靈藥，回舟翻作鮑魚腥。
樗散
作者：釋文珦
朝代：宋

樗散不任用，居然老空林。
柴門絕車馬，徑草三尺深。
靜對西山雲，頗覺諧素心。
此外非所知，誰言有華簪。
樗櫟
作者：釋文珦
朝代：宋

樗櫟非時用，悠悠任散材。
自歸孤嶂下，已是十年來。
世慮消除盡，閒門少得開。
相過但清話，嬾不置茶杯。
樵隠
作者：釋文珦
朝代：宋

歸隠青山歲月多，定知無意出煙蘿。
樵風自是仙家事，更莫看棋爛斧柯。
次教西岑見貽韻
作者：釋文珦
朝代：宋

宴山山裏白頭翁，室空亦復無山童。
往來山月幾圓缺，入山未聾今已聾。
柴門反關不容叫，翁欲養蒙仍養浩。
莫嫌翁苦戀山中，良恐出山爲小草。
欹枕
作者：釋文珦
朝代：宋

徹底清閑住草堂，更無一事可商量。
時時欹枕寒窗下，靜看西山白鷺行。
武康道中
作者：釋文珦
朝代：宋

又過防風舊國西，客懷煙景兩淒淒。
青山環繞疑無路，白水分流盡入溪。
竹外野祠荒甃缺，柳邊漁戶草廬低。
萍蓬漂轉成何事，不及林猿有定棲。
歲旱
作者：釋文珦
朝代：宋

經歲雨不作，溪源皆絕流。
旱妖長似夏，蟲響謾占秋。
滿目傷黎庶，焦心在冕旒。
天河盍傾瀉，併洗甲兵憂。
歲晚自沙溪買舟歸社橋酬李秋崖送別韻
作者：釋文珦
朝代：宋

歲暮溪頭欲雪天，思歸頻問社橋船。
心知籬落梅花樹，已有寒香似去年。
歲暮旅思
作者：釋文珦
朝代：宋

岐路不可極，歲月亦易遒。
朔風振寒威，行子無衾裯。
厥生良可哀，半世空悠悠。
知音盡淪沒，明月難暗投。
親朋復遐阻，日夕生離憂。
歲盡
作者：釋文珦
朝代：宋

雲深路不通，獨處歲還窮。
盡斷塵勞念，方成隱遯功。
松疏斜漏日，竹勁老吟風。
不是遺名者，何由到此中。
歸來
作者：釋文珦
朝代：宋

世變今如此，吾心復背時。
皇皇無所與，去去欲何之。
獨木橋難渡，三叉路可疑。
歸來差自好，猨鶴舊相知。
歸來
作者：釋文珦
朝代：宋

歸來巖下養衰形，日日眠雲聽瀑聲。
但愛一閒堪佚老，翻思萬卷是勞生。
人嫌草座麻衣陋，自守芝翁木客盟。
沒齒如斯吾事足，更無他事可關情。
歸夢
作者：釋文珦
朝代：宋

幾歲遠辭家，勞生詎有涯。
客居終不穩，詩鬢獨先華。
掃葉江風厲，侵床山月斜。
念歸歸未得，清夢入煙霞。
歸棲竺嶺將啟午供野鶴必鳴寺僧常以此爲候
作者：釋文珦
朝代：宋

古寺千峰表，雲泉處處佳。
山靈嫌俗駕，野鶴喚僧齋。
靜默通玄理，幽深愜隠懷。
閒門何用掃，秋葉任平階。
歸興
作者：釋文珦
朝代：宋

歸興比春濃，迢遥發鏡中。
船頭指西日，帆腹飽春風。
岸柳眉舒黛，源桃臉露紅。
到家天已暝，童穉候衰翁。
殘夜清坐
作者：釋文珦
朝代：宋

壺更猶未徹，起坐看螢流。
夜氣清如水，禪心淡似秋。
月沉西嶺樹，鐘動上方樓。
可有昏冥者，知吾所得優。
殘燈
作者：釋文珦
朝代：宋

殘燈閃閃青，蟋蟀怨空庭。
骨老似難睡，夢寒還易醒。
凄涼生倦枕，沆瀣入疏櫺。
起視東方白，唯餘三兩星。
母子吟
作者：釋文珦
朝代：宋

遊子行遠方，慈母在高堂。
砌有忘憂草，對之還斷腸。
母心乃如斯，子心其可忘。
子心苟如母，足以感蒼蒼。
君不見漢蔡邕，晉王祥。
水亭寫興
作者：釋文珦
朝代：宋

爲愛幽亭枕碧流，乘閒於此對沙鷗。
荷傾宿雨明珠碎，蒲颭輕風翠带柔。
列岫周遭疑雉堞，斷霞零落似汀洲。
無人相與言清事，落日鳴蟬滿樹愁。
水亭舒眺
作者：釋文珦
朝代：宋

秋風水上亭，獨坐望郊坰。
佛寺山偏好，漁家地亦腥。
桑枯因抱蝎，草腐自生螢。
踏月歸林下，柴扉尚未扃。
水村即事二首·其一
作者：釋文珦
朝代：宋

祭鼓鼕鼕野廟，茅茨小小人家。
水際數株榆柳，籬邊幾陸桑麻。
水村即事二首·其二
作者：釋文珦
朝代：宋

草徑別通村墅，柴門祇對河塍。
老婦自安鷄柵，小兒解守魚罾。
水西
作者：釋文珦
朝代：宋

水西多好山，山光足娛人。
一重復一掩，比比如魚鱗。
居來三十年，仙佛皆其鄰。
魚鳥不忘情，朝暮長相親。
遯世乃吾性，非因來避秦。
曾不事緣飾，庶事全天真。
早嘗知夢幻，視身若無身。
無生以爲樂，此樂難具陳。
水鄉聞鴈
作者：釋文珦
朝代：宋

短景又還暮，羈愁那易禁。
半生無著莫，萬事任浮沉。
衲敝蘆花冷，爐存葑火深。
雲間斷行鴈，時復動哀吟。
永嘉迪古巖作亭梅竹間東閣爲摘少陵天寒翠袖薄日暮倚修竹句扁曰寒倚書來索詩寄題四韻
作者：釋文珦
朝代：宋

凜凜冰玉質，亭亭雪霜姿。
共此歲寒操，不與東風期。
羣芳性苦殊，道人心自知。
悠然澹相對，千載有遐思。
永晝
作者：釋文珦
朝代：宋

永晝絕將迎，禪房似水清。
可曾留長物，頗以厭虛名。
日正樓無影，風迴樹有聲。
吟章久不弄，今日偶然成。
江上·其一
作者：釋文珦
朝代：宋

煙生浦欲無，日莫潮初落。
客帆何處來，又近垂楊泊。
江上·其二
作者：釋文珦
朝代：宋

無柰春芳損客心，每於江上獨行吟。
朝朝莫莫寒潮水，不似歸愁一度深。
江上人家
作者：釋文珦
朝代：宋

江人遂生理，社甕足新醅。
家有兒童樂，門無官吏來。
潮生漁市合，風便客帆開。
水廟迎神罷，喧喧皷笛迴。
江上留滯有作
作者：釋文珦
朝代：宋

寂寥誰與共，華髮卧滄洲。
月照空堂夕，蛩吟壞壁秋。
故人稀問訊，遠客易生愁。
安得如沙鳥，煙波任去留。
江上與故人暫會復別
作者：釋文珦
朝代：宋

交朋似君少，澹泊自真宗。
不記何年別，翻驚此地逢。
烟波涵暮景，霜露改秋容。
又說天台去，天台千萬峰。
江山縣旅夜
作者：釋文珦
朝代：宋

江郎峰頭雲漠漠，江郎廟前風雨作。
路傍古寺不可棲，破屋殘僧情味惡。
重尋野店度前林，夜寒無奈春衣薄。
慚媿主人能會意，地鑪爇火深相慰。
何似山中夢覺時，紙被蒙頭聽松吹。
江村
作者：釋文珦
朝代：宋

古樹兩三株，人家四散居。
草簷經雨爛，沙路過潮虛。
漁罷籬懸網，耕歸壁掛鋤。
相呼命鄰叟，農隙課兒書。
江樓寫望·其一
作者：釋文珦
朝代：宋

危欄朝獨倚，千里望中閒。
旭日穿層浪，明霞際斷山。
京華襟带裏，于越有無間。
鼓枻知誰子，長歌去不還。
江樓寫望·其二
作者：釋文珦
朝代：宋

晨登江上樓，周覽竟遐目。
江天渺無際，清致如可匊。
初日明遠峰，微煙消廣麓。
平波浄如鏡，羣象印寒淥。
浦溆集帆檣，長空來鸛鶩。
涼風天末起，散入簷前竹。
曠然適野情，誰能念幽獨。
手把離騷經，閒倚闌干讀。
靈均邈千載，遺音諒難續。
滄浪在何處，思以濯吾足。
江樓閑望懷關內親知
作者：釋文珦
朝代：宋

摇落江天欲盡秋，遠鴻高送一行愁。
音書寂絕秦雲外，身世蹉跎楚水頭。
年貌暗隨黄葉去，時情深付碧波流。
風凄日冷湖光晚，駐目寒空獨倚樓。
江路
作者：釋文珦
朝代：宋

江路何迢遠，乘舟亦自勞。
篷疎霜氣入，港狹水聲高。
旅食無兼味，行裝祇縕袍。
楫師催客起，初日上林皋。
江邊送人之衡陽
作者：釋文珦
朝代：宋

二月江頭送客船，絲絲楊柳散晴煙。
生來未識衡陽路，安得相思有夢傳。
江頭雨霽
作者：釋文珦
朝代：宋

雨收江路涼，徐行吊孤影。
遠岫夕陽明，平洲霽華靜。
渡頭人盡歸，佳趣在漁艇。
漁翁不自知，醉卧風吹醒。
池上
作者：釋文珦
朝代：宋

曉來池上獨凭闌，無限春愁欲訴難。
最是閏年時候別，楝花開盡尚清寒。
池上別友人
作者：釋文珦
朝代：宋

今朝携手處，高榭俯風漪。
正爾俱衰暮，寧堪又別離。
柳長深映馬，荷弱未勝龜。
它日遥相憶，還應話此時。
泊舟
作者：釋文珦
朝代：宋

泊舟青林傍，日入風色莫。
翩翩群鳥歸，各以類相聚。
我生獨何爲，孤立寡良遇。
落落天壤間，真如惠王瓠。
苦吟復誰聽，直道遭時惡。
齒豁眼已昏，鬒髮坐成素。
躑躅中夜起，霑衣苦多露。
仰視天一方，繁星不知數。
故鄉何由返，年老忘歸路。
良宵苦無悰，明朝又何處。
餘生但迍邅，百念空回互。
感激動悲歌，鄰舟還詬怒。
吞聲入篷底，局促似罝兔。
行役古所嘆，人生亦多誤。
法寶璉師求竹軒
作者：釋文珦
朝代：宋

南軒竹色映溪光，不減吾州五月涼。
猶恨秋來鷗鷺少，須君更爲築橫塘。
泛富春江
作者：釋文珦
朝代：宋

夢寐羊裘客，清遊樂此邦。
一篙殘臘雨，千古富春江。
岸轉青螺合，烟明白鳥雙。
洗除名利跡，灘瀨日舂撞。
洞霄宮
作者：釋文珦
朝代：宋

山勢逶迤九鎖分，洞天終自異人羣。
君王在昔曾游幸，故老猶今述見聞。
瀑濺鶴衣明似雪，氣蒸龍穴暗成雲。
夢回髣髴鳴笙磬，定有游仙拜老君。
浮萍寄水行
作者：釋文珦
朝代：宋

浮萍寄諸水，漂流本無根。
倚水以爲命，然後生意蕃。
女子方在室，怙恃父母恩。
及其既結髮，託身向他門。
室家以禮合，偕老古所敦。
畢力閨中事，未嘗憚其煩。
夙興而夜寐，黽勉無後言。
德音罔違越，生育皆充完。
夫壻輕薄兒，翻覆何無端。
青天起雲雷，無風作濤瀾。
中情一朝異，棄舊淫新婚。
宴爾如兄弟，視我同讎怨。
非唯不見答，暴怒難具論。
妃耦道遂喪，安能久自存。
祇憐妾薄命，仰天每長歎。
願還念昔者，無爲卒相諼。
深居
作者：釋文珦
朝代：宋

千巖萬壑幽深地，一鉢三衣自在身。
斷定不行朝市路，無因猶識利名人。
深居
作者：釋文珦
朝代：宋

深居謝交遊，積葉任埋徑。
澹然忘所營，爲是疎懶性。
已達身本虛，寧憂室垂罄。
時於泉石間，信意成短詠。
于以寫吾情，漁樵或相命。
一皆用其真，魯魚事參訂。
猶不拘四聲，豈復疑八病。
難入時人耳，獨許山鬼聽。
生來妄想絕，禪心本清浄。
斷不重出山，此志寔先定。
深居
作者：釋文珦
朝代：宋

湖海同流盡，深居獨繫匏。
已全忘疏鈔，亦不事推敲。
水石爲清供，烟霞作澹交。
隨行一枝錫，高掛在松梢。
深居·其一
作者：釋文珦
朝代：宋

深居在空閑，頗適靜者性。
門外無遊塵，落葉滿荒徑。
陽光下西垂，東嶺有餘映。
焚香讀楞伽，唯許山鬼聽。
深居·其二
作者：釋文珦
朝代：宋

榮華不入夢，於焉謝憂責。
深居三十年，禽猿盡相識。
白日久知心，孤雲本無迹。
丈室常寂然，焚香自終夕。
深村
作者：釋文珦
朝代：宋

深村堪就隠，隨處有人家。
地遠官無禁，年豐酒易賒。
烟波藏釣艇，山雨送樵車。
絕似桃源裏，唯無洞口花。
清明
作者：釋文珦
朝代：宋

客路驅馳足自憐，壯懷消歇在花先。
暖床寂寞聽風雨，孤負清明又一年。
清苕
作者：釋文珦
朝代：宋

清曉泛苕濱，長歌撥櫂頻。
山川開霽景，草木暢餘春。
野老知閒趣，沙鷗似故人。
絕勝拈麈尾，駕說弊精神。
清谿鷺
作者：釋文珦
朝代：宋

清谿雙白鷺，其羽可爲儀。
潔白廼如此，那肯居洿池。
志士慎厥身，濁世難縶羈。
鐘鼎或愆義，寧賤而長饑。
貪夫昧所從，得養非攸宜。
猶鴟啄腐鼠，此鳥能笑之。
清遊
作者：釋文珦
朝代：宋

清遊興難窮，倦就苔磯坐。
爲愛松風涼，不知寒日墮。
鹿下飲溪流，猨來摘山果。
我本貴無聞，何用人知我。
湖上雨中晚歸
作者：釋文珦
朝代：宋

冷澹一堤枯柳，孤高九里寒松。
行盡北山煙雨，白雲深處聞鐘。
湖亭
作者：釋文珦
朝代：宋

一堤楊柳青絲輭，百頃芙蕖錦障開。
中有閒人心似水，坐看沙鳥鏡中來。
湖亭
作者：釋文珦
朝代：宋

湖波方瀰瀰，柳影自珊珊。
有客坐終日，城中無此閒。
鳥飛明鏡裏，人語翠帷間。
月下清尤甚，今宵擬不還。
湖亭別友
作者：釋文珦
朝代：宋

與君俱是客，重別意如何。
斜日孤帆去，寒江風浪多。
遠懷隨鴈影，新詠雜漁歌。
知此遨遊地，何時復共過。
湖寺上方通玄峰頂
作者：釋文珦
朝代：宋

峰頂非人世，青山滿目多。
塔層侵樹影，鐘響度湖波。
心外元無境，詩成亦是魔。
禪翁清浄耳，渾不聽笙歌。
湯婆
作者：釋文珦
朝代：宋

野翁有湯婆，愛逾美淑姬。
眡之若彭亨，虛中而無爲。
冬日則飲湯，身唯一衲隨。
曾不涴脂粉，簡潔良易資。
終宵暖吾足，貞靜無邪思。
德音之所同，可作偕老期。
誓不中道絕，若彼氓蚩蚩。
作詩以遺婆，婆聽當勿疑。
溪上
作者：釋文珦
朝代：宋

散策清溪岸，茅簷事事幽。
燕巢春始壘，蛛網雨來收。
翁媼能留客，兒童不識愁。
興長歸徑晚，回首問羣鷗。
溪上野人家
作者：釋文珦
朝代：宋

隔水兩三家，荆扉带郭斜。
春風喧燕雀，時雨足桑麻。
翁媼皆垂白，衣冠不尚華。
烏蓬船一隻，出入渡頭沙。
溪寺書懷
作者：釋文珦
朝代：宋

野寺依溪曲，長橋接柳堤。
俗人忙不入，孤客自安棲。
嬾散今成性，煙雲盡入題。
鄰居有農父，時與話耕犁。
溪翁
作者：釋文珦
朝代：宋

青山映溪三十里，水中白石何齒齒。
是非不入溪翁耳，生涯祇在清溪裏。
終日磯頭坐碧藟，釣絲入潭魚唯唯。
得魚滿籠渾家喜。
溪光似鏡山如黛，不是溪翁不知愛。
溪路
作者：釋文珦
朝代：宋

溪路六七里，茅茨三兩家。
斷崖懸石髓，古樹有松花。
絕壑無人處，看雲到日斜。
過山幽更甚，時復見樵車。
溪邊
作者：釋文珦
朝代：宋

溪邊得微徑，陟險窮層巔。
上有巢居人，志隠忘歲年。
心靜語言寡，道在精神全。
終身願相依，媿我無宿緣。
明朝下山去，悵望空雲煙。
滅迹
作者：釋文珦
朝代：宋

滅迹巖岫間，居然養真素。
夕餐籬菊英，朝飲木蘭露。
玄衢諒堪涉，時榮焉足慕。
萬古功名人，纍纍但丘墓。
漁父
作者：釋文珦
朝代：宋

在處變名姓，往來長嘯歌。
一身無賦役，幾口共烟波。
江月垂綸下，汀雲宿棹和。
却應嫌渭叟，老去脫寒蓑。
漁艇·其一
作者：釋文珦
朝代：宋

炊菰青蘆叢，釣魚白蘋洲。
扁舟不用楫，蕩漾隨春流。
漁艇·其二
作者：釋文珦
朝代：宋

斜枕綠蓑衣，醉眠呼不醒。
午夜天無雲，月滿孤篷頂。
潜山風土
作者：釋文珦
朝代：宋

潜爲杭古邑，漢郡屬丹陽。
俗本崇勤儉，民終不寇攘。
屋頭猶種木，田岸亦栽桑。
頗與豳風類，吾心愛此鄉。
澤國幽居夏日雜題·其一
作者：釋文珦
朝代：宋

澤國無袢暑，幽居趣自長。
花開殊旦暮，稻熟間青黄。
急雨分塍下，微風度水涼。
斷除車馬跡，日日聽魚桹。
澤國幽居夏日雜題·其二
作者：釋文珦
朝代：宋

爲得近樵漁，來尋此地居。
省交長閉戶，耽靜欲焚書。
自愛心清淡，人嫌禮貌疎。
徑荒從草沒，衰懶不能除。
炙背
作者：釋文珦
朝代：宋

老身不能寒，心唯愛冬日。
炙背蓬門下，暖氣浹肌骨。
自謂人間世，此樂居第一。
雖曰狐貉溫，功莫與之匹。
山居人不到，獨坐快捫虱。
烏夜啼
作者：釋文珦
朝代：宋

東家屋樹與雲齊，夜夜有烏來上棲。
明月照樹栖烏啼，愁殺窗中戰士妻。
官家遣夫戍遼西，三年不歸守空閨。
烏啼不止婦增泣，淚痕如雨衣裳濕。
烏棲曲
作者：釋文珦
朝代：宋

白露生庭蕪，明月照栖烏。
栖烏啼不已，閨人中夜起。
起視西北方，翩翩鴈南翔。
幽燕戍未返，云胡不悽傷。
焙茶
作者：釋文珦
朝代：宋

異荈雲邊得，山房手自烘。
頗思同陸羽，全覺似盧仝。
孤閲當先破，仙靈更可通。
蓬萊知遠近，我欲便乘風。
無心
作者：釋文珦
朝代：宋

出本無心倦即歸，悠悠天地一支離。
此真難與時人說，惟有山雲乃得知。
煎茶
作者：釋文珦
朝代：宋

吾生嗜苦茗，春山恣攀緣。
采采不盈掬，浥露殊芳鮮。
慮溷仙草性，崖間取靈泉。
石鼎乃所宜，灌濯手自煎。
擇火亦云至，不令有微烟。
初沸碧雲聚，再沸雪浪翻。
一碗復一碗，盡啜袪憂煩。
良恐失正味，緘默久不言。
須臾齒頰甘，兩腋風颯然。
飄飄欲遐舉，未下盧玉川。
煙霞石屋諸寺
作者：釋文珦
朝代：宋

緣山一徑微，竹樹隠禪扉。
雲絕去來性，僧無生滅機。
風簷鐵自語，陰洞石能飛。
終擬携缾錫，他年向此歸。
煨芋
作者：釋文珦
朝代：宋

隠者似孤雲，都忘厭與忻。
漁樵每爭席，鸞鶴自爲群。
地僻雲常滿，山高日易曛。
蹲鴟煨正熟，不與俗人分。
爲仇近仁賦山村
作者：釋文珦
朝代：宋

我愛山村人，自得山村趣。
唯與漁樵狎，絕無軒冕慕。
高情寄雲松，至樂在霜芋。
長吟招隠詩，更作閒居賦。
出處均一靜，曠達遺萬慮。
猶嫌車馬喧，肯受塵土污。
白駒志雖潔，玄豹斑已露。
祗恐鶴書來，奪我良朋去。
爲先雲洲賦塵外地
作者：釋文珦
朝代：宋

狂賈何人斯，曾莫犬豕若。
包藏竊國機，直爾棄天爵。
逆罪浮草莽，盜術逾跖蹻。
殛死於荒陬，厲肉不中臛。
竄賊亦云晚，帝脈以微弱。
倉扁皆拱手，神聖難救藥。
興亡誰召之，禮樂至銷鑠。
兵戈滿天地，騰沸猶鼎鑊。
億萬蒼生命，枕藉委溝壑。
寰中蕩無章，吾徒曷棲託。
頼有塵外地，猶堪遂飛躍。
泉石盡清奇，烟霞地參錯。
有客賦歸來，楸枰見高著。
真是離聲名，非唯解纓絡。
山心極閒曠，雲蹤忘住著。
長歌松月高，晏坐林花落。
游衍狎漁樵，追隨任猿鶴。
他年四方志，此日三生約。
終逃小草譏，嘉遯自成樂。
於焉以求志，爲記良不惡。
爲商隠賦篔房
作者：釋文珦
朝代：宋

斯篔非俗本，清韻古今同。
渭上曾千畝，房邊又一叢。
月生金散亂，風過玉玲瓏。
勁節尤宜晚，青青雨露中。
爲山僧作松石歌
作者：釋文珦
朝代：宋

一片石，一株松。
石如虎距松如龍，風雲變化多靈蹤。
有僧託此憇寂寞，心與境會無塵容。
記得當年採秀於天台萬八千丈之深峰，石橋西畔曾相逢。
爲李少監賦秋崖歌
作者：釋文珦
朝代：宋

四時之氣秋最清，千崖風骨方崢嶸。
石黛碧玉迭照映，喬松老柏森縱橫。
上有白雲可爲佩，下有寒泉堪濯纓。
樵夫仰視不敢上，鸞鶴日夜長和鳴。
若有人兮似冰雪，以斯崖兮擬高潔。
飲玄津兮餐玉屑，御清風兮朝帝闕。
爲林隠君賦石田
作者：釋文珦
朝代：宋

石田所無用，君獨愛斯名。
應爲詩書種，免教人世爭。
秋風還自穫，春雨不須耕。
除是長沮輩，能知高隠情。
爲清渭濱作雪深室歌
作者：釋文珦
朝代：宋

積雪兮深深，萬卉兮消沈。
梅獨花兮水之陰，容斯靜兮暗暗。
香斯清兮不淫。
有孤操兮慰予心，爲高歌兮詔主林。
爲清渭濱賦集清軒詩
作者：釋文珦
朝代：宋

造化既橐籥，坱圠斯無窮。
下達于幽陰，上徹于穹窿。
物各限己私，是以無全功。
高人作軒宇，與彼造化通。
洋水皆心深，一碧涵虛空。
洗盡世間塵，萬象皆沖融。
乾坤清淑氣，大集於其中。
爲語登軒人，快覩開昏蒙。
爲脩樗作歌
作者：釋文珦
朝代：宋

我愛巖間古樗櫟，蔽日參雲過千尺。
樵蘇來往作陰凉，不爲風霜變顔色。
匠氏入林持斧斤，材無大小皆選掄。
豫章楩楠豈復有，獨以無用全其身。
山僧因得養生理，故以巖樗自爲比。
只把樛枝庇本根，肯誇美幹招殘毀。
幽人志士當勿疑，聽我朗誦巖樗詩。
縱爲梁棟或易撓，巖下清風無盡時。
爲言以道賦巖隠
作者：釋文珦
朝代：宋

隠者心常靜，山林迹易安。
幾年靈運屐，九轉葛玄丹。
石圃菁苗在，崖房桂影寒。
豈知塵世窄，萬事雜悲歡。
爲鄞僧題四明窗
作者：釋文珦
朝代：宋

郡名元自山名得，石似疎櫺四面同。
每恨世人遊不到，羨君身在此山中。
爲顧美山賦五字田
作者：釋文珦
朝代：宋

寶此五字田，不羨千畝耤。
冥搜爲播種，發言皆黍稷。
梅山老吟農，良已著深績。
終然乃有秋，不負平生力。
物外
作者：釋文珦
朝代：宋

物外煙霞古，幽深斷送迎。
聵僧唯反聽，啼鳥自春聲。
望嶽山心靜，臨池水觀成。
豈知趨世者，終日但營營。
物我
作者：釋文珦
朝代：宋

物我兩俱忘，隤然入道鄉。
空爲真命脈，靜是悟肝腸。
竹月光零亂，松風韻短長。
色聲皆妙契，曾不費思量。
狂吟
作者：釋文珦
朝代：宋

槿籬三四掩，荒竹百十箇。
無人扣柴扉，偏稱潜夫卧。
夢作野雲飛，覺來松日墮。
隨分有狂吟，吟長不須和。
獨客
作者：釋文珦
朝代：宋

嘖嘖陰蟲鳴不已，獨客無悰夜中起。
迢遥星漢正西流，千峰浸月清如水。
獨山吟
作者：釋文珦
朝代：宋

剡山千萬峰，維此善其獨。
山中有幽人，遯世心自足。
永言養靈苗，勿混凡草木。
琴泉
作者：釋文珦
朝代：宋

子期不可作，伯牙終絕絃。
泠泠太古音，在此幽澗泉。
泉流如碧玉，老僧聽不足。
後夜月明時，還向泉邊宿。
生年
作者：釋文珦
朝代：宋

生年已六十，所歷更萬端。
富貴等浮雲，變滅不足觀。
身如冬嶺松，獨立守歲寒。
心如古井水，到底無波瀾。
吾道即古道，處今良獨難。
是非不易辯，長歎復長歎。
田家
作者：釋文珦
朝代：宋

田家翁媼頗自適，翁解耕耘婦能織。
官中租賦無稽違，所養牛羊亦蕃息。
歲時力作不徒勞，桑柘滿園禾黍高。
皆因勤儉百事足，老身不復愁逋逃。
兒女長成畢婚嫁，祇在東鄰與西舍。
甕頭時復有新篘，親戚團欒樂情話。
神前祭賽宜豊腴，家中衣飯隨精粗。
縣吏下鄉雞犬盡，但願官府無追呼。
田家謠
作者：釋文珦
朝代：宋

東坡粟已黄，西疇稻堪穫。
農家慶豐年，茅茨舉盃酌。
復喜官家用賢相，奮發天威去元惡。
詔書寬徭榜村路，悍吏不來鷄犬樂。
兒童牧牛捨牛舞，翁媼賽神聽神語。
飲則食兮福鄉土，五日一風十日雨，萬歲千秋戴明主。
田父
作者：釋文珦
朝代：宋

田父秉耒耜，東郊生意繁。
風和土脈應，雨過水花渾。
麥隴抽新穗，秧疇腐宿根。
春耕易爲力，歡笑語兒孫。
由樵徑登北高峰遂至韜光庵
作者：釋文珦
朝代：宋

鳥路欹傾不可登，攀緣直上最高層。
陰崖老樹春無葉，古竇寒泉夏作冰。
斜抱江流縈翠带，亂山分脈走瓜藤。
雲根細紀當年事，太守曾來訪隠僧。
甲子歲初夏連雨作寒
作者：釋文珦
朝代：宋

雨脚何當斷，風頭不肯收。
中宵還集霰，四月尚重裘。
客有塗泥嘆，民懷畎畝憂。
是誰同燮理，對此合包羞。
病起·其一
作者：釋文珦
朝代：宋

病起山房四壁空，一年春盡雨聲中。
無人知道情懷惡，獨倚溪橋看落紅。
病起·其二
作者：釋文珦
朝代：宋

卧病厭厭斷聞見，年頭未識春風面。
今朝强起步晴光，傷心滿地殘梅片。
癖性
作者：釋文珦
朝代：宋

癖性唯耽靜，溪山占一坳。
小橋橫獨水，矮屋蓋重茅。
坎井寒泉冽，深蹊密陰交。
閒門終日掩，不許俗人敲。
登太白絕頂龍池望遠
作者：釋文珦
朝代：宋

蒼莽勢連空，躋攀徑絕蹤。
亂峰排似戟，片石響於鐘。
鳥語春雲密，龍歸暮雨重。
下觀羣岫小，始覺此爲宗。
登臨寫興
作者：釋文珦
朝代：宋

臨水登山送此生，禽猿箇箇盡忘情。
破除妄念唯空寂，藏蓄危機是利名。
老子樂時誰不笑，衆人重處我能輕。
有時信口長歌發，好似東陽獨自精。
白日苦短行
作者：釋文珦
朝代：宋

白日常苦短，無方使遲延。
始見出暘谷，忽已沈虞淵。
迫促於生人，無一能永年。
豐質成槁項，鬒髮變華顛。
雞鳴逐聲利，夜分未遑眠。
奄化同草木，沒沒歸重泉。
或復自超放，導引求神仙。
喬松在何許，亦若茫昧然。
必當實根祗，塵物皆棄捐。
德性貴純正，文華在昭宣。
道與天地準，萬古唯聖賢。
景行不可忘，抒情爲此篇。
白湛淵書來命賦綠陰
作者：釋文珦
朝代：宋

化紅爲浄綠，圃樹已成陰。
俯映澄淵水，清如靜者心。
華滋深几席，餘潤滴衣襟。
衆鳥猶知愛，皎皎遺好音。
百年·其一
作者：釋文珦
朝代：宋

百年如大夢，夢中誰到老。
貧賤固可憐，富貴亦何好。
舉世盡蚩蚩，醒寤苦不早。
自古知幾人，獨在商山皓。
百年·其二
作者：釋文珦
朝代：宋

百年亦何爲，終歲常壈坎。
玄裘不掩脛，素髮自垂頷。
吾親歸夜臺，益重霜露感。
仰視天一方，星河同慘澹。
盤谷
作者：釋文珦
朝代：宋

盤谷住來深，餘生任陸沈。
自知塵外趣，消盡世間心。
林靄飄成畫，風泉寫入琴。
清猨亦可愛，旦莫發長吟。
看新歷
作者：釋文珦
朝代：宋

又看景定新頒歷，百歲還驚五十過。
憶昔壯懷多曠遠，只今衰鬢已蹉跎。
飄零世路饒荆棘，展轉歸心念薜蘿。
春草夕陽江上去，不堪回首一長歌。
看月
作者：釋文珦
朝代：宋

靜室焚香罷，間吟倚石欄。
忽從青玉峽，湧出白銀盤。
列宿消芒盡，清暉照膽寒。
終宵不成寐，二十四回看。
真樂·其一
作者：釋文珦
朝代：宋

人皆有所樂，此樂獨吾真。
一靜滅萬慮，空房無點塵。
雪清梅骨骼，烟養竹精神。
羈絏徒千丈，難拘散誕身。
真樂·其二
作者：釋文珦
朝代：宋

歲律又將窮，山房四壁空。
水雲蹤不異，松柏性元同。
睡起蹲鴟熟，香消貝葉終。
誰知真樂事，却在寂寥中。
短歌行
作者：釋文珦
朝代：宋

憶昨遊中林，鳥鳴蘭蕙芳。
重來豈云久，草木倏已黄。
乙鳥始辭去，羣鴻復南翔。
天道有代謝，人生安得常。
促促不我留，譬如石火光。
紅顔日以瘁，玄髮日以霜。
載念泉下人，寧不增悲傷。
聆我短歌行，歌短意則長。
石室
作者：釋文珦
朝代：宋

石室閒眠過午鐘，看來唯我最疎慵。
生憎俗客妨幽趣，不與樵夫說定蹤。
麋下磵陰時引子，鶴歸林表只依松。
人生未解休心去，多向塵區歎不逢。
石室
作者：釋文珦
朝代：宋

石室靜而深，青山迭相映。
且無籠檻羈，頗適猿鳥性。
外物俱棄捐，內塵亦清凈。
人莫來扣門，驚回老僧定。
石橋瀑布
作者：釋文珦
朝代：宋

瀑布依真境，何曾與世同。
灑空輕作霧，濺石亂生風。
絕壁驚飛鳥，危梁卧斷虹。
人言龍窟宅，祇在此潭中。
示山友
作者：釋文珦
朝代：宋

地僻斷知聞，相過知有君。
晴溪堪數石，晚岫暗通雲。
果熟猨無數，松高鶴不羣。
深居豈無事，終勝世紛紛。
祕書山中草堂
作者：釋文珦
朝代：宋

謝客開山興，深居寄草堂。
曲闌憑野色，虛牖敞晴光。
路轉青林合，泉流碧澗長。
群巒分向背，平楚接微茫。
蘭茝含幽潔，松筠傲雪霜。
玄猨啼夜月，青鶴舞朝陽。
地僻煙霞古，雲深草樹凉。
藤梢藏釣石，桂子落琴床。
爲識禽魚性，終辭鴛鷺行。
真曾脫穎出，祇作善刀藏。
不愛燒金術，唯留煮石方。
賦詩閒點筆，勘易靜焚香。
釀酒應浮白，收茶自過黄。
秋來看㓢竹，春盡課劙桑。
水暖分魚種，崖寒取蜜房。
人高徵士節，天動少微芒。
道在名難隠，身閒樂叵量。
更知齊指馬，誠足傲羲皇。
蕭散氛埃表，高風不可忘。
神樹詞
作者：釋文珦
朝代：宋

村西大樹高入雲，樹根作屋祠爲神。
村農四時常祭賽，但願長幼無災屯。
更乞風雨皆調適，官不追呼無盜賊。
六畜蕃滋百穀成，報神之賜何終極。
問農當年未生樹，此樹之神何所附。
它時此樹朽而仆，樹神又向何方去。
農笑吾言吾笑農，濁涇清渭終難同。
祭坦仲履
作者：釋文珦
朝代：宋

仲履真吾徒，敏慧出流輩。
比玉無纖瑕，方珠絕微纇。
子心如秋月，皎皎長不昧。
子身如閒雲，出處極自在。
相從逾十年，不見時俗態。
愛子靜而文，喜子和而耐。
語子以玄微，一一能領會。
今子隔重泉，使我增感慨。
酌彼清澗泉，爲子供一酹。
魂氣誠有知，歆監儼如對。
禁體詠雪
作者：釋文珦
朝代：宋

應臈雨連朝，豐年瑞已饒。
亂聲還蔌蔌，猛勢尚瀌瀌。
嶺嶠松增秀，原田麥長臕。
窮閻休怨冷，見睍自應消。
禁體詠雪時方用兵故其末及之
作者：釋文珦
朝代：宋

擁衲坐深更，頻聞蔌蔌聲。
祇疑爲落葉，不道是飛霙。
曉壓松頭重，寒鋪砌面平。
幸成豐歲兆，何事却徵兵。
禪翁
作者：釋文珦
朝代：宋

禪翁八十鬢如霜，冷坐雲邊舊竹房。
唯放此身長嬾散，更無餘事可思量。
飛流激石泉珠迸，斜照入林松影長。
即景成詩疑未穩，更尋樵父爲平章。
秋光
作者：釋文珦
朝代：宋

秋光已過半，風氣日淒緊。
鴻鴈復來賓，燕鶑無留影。
遊子於此時，感物念鄉井。
縱使夢能歸，歸塗難歷省。
秋分前三日偶成
作者：釋文珦
朝代：宋

秋光幾一半，在候已無雷。
顥氣凝爲露，嘉禾秀出胎。
燕銜餘暑去，蟲喚嫩寒來。
泡影非能久，流光又苦催。
秋夜感懷
作者：釋文珦
朝代：宋

秋山夜無人，蟲在草根泣。
明月照高林，虛窗風露入。
生年四十餘，萬事未有立。
東西岐路間，終歲常汲汲。
雙親死經年，宅兆久完葺。
兄弟亦貧窶，於此不暇給。
回首思故園，愁雲滿原隰。
交朋閲千百，存者已無十。
顧我枯槁姿，奈此短景急。
終宵不成寐，起坐千慮集。
至人乃忘情，效慕安可及。
唯作無生觀，去此衣袖濕。
秋夜憶兄
作者：釋文珦
朝代：宋

石房清睡熟，猶擁黑貂裘。
鄉遠難爲夢，山深易得秋。
脊令空在詠，蟋蟀暗生愁。
何日潜溪岸，吟詩共倚樓。
秋夜月下獨吟
作者：釋文珦
朝代：宋

看月倚修桐，寥寥夜正中。
西郊金氣肅，南陸火雲空。
繞樹徒憐鵲，傳書未有鴻。
浩歌誰與和，禪意自相通。
秋思
作者：釋文珦
朝代：宋

聽說相思情緒，難禁最是秋時。
燕去重增別恨，鴈來不報歸期。
秋感
作者：釋文珦
朝代：宋

客中難度日，池上獨徘徊。
露冷芙蕖死，天高鴻雁來。
枯莖寧再潤，羣叫易成哀。
對此能無感，吾親在夜臺。
秋感
作者：釋文珦
朝代：宋

霜露變羣物，遊子難爲情。
吾親隔重泉，奈此風葉聲。
秋懷
作者：釋文珦
朝代：宋

寂寥誰共語，白髮對寒流。
往事渾疑夢，餘生祇似浮。
青蟲鳴向夕，玄鳥去因秋。
故友滄江外，茫茫不可求。
秋懷
作者：釋文珦
朝代：宋

西風吹客襟，客正白頭吟。
無復歡娛意，惟傷遲暮心。
飲虹明遠浦，饑鶻下荒林。
日月不相貸，人生那易禁。
秋懷
作者：釋文珦
朝代：宋

霜風吹槁梧，索索生秋聲。
梁燕已無跡，哀鴻復南征。
遊子當此時，轉覺難爲情。
庭闈隔千里，日夜白髮生。
秋日
作者：釋文珦
朝代：宋

秋氣清如此，閒蹤信所如。
因窮流水脈，偶到野僧居。
地遠囂紛息，山回響答虛。
幾人來不得，老死向塵車。
秋日懷新敬二上人
作者：釋文珦
朝代：宋

所知惟二仲，不見意何如。
別後雲山阻，傳來信息虛。
黍粱收露下，草木變霜餘。
應有悲秋作，何曾一寄予。
秋日有懷故人
作者：釋文珦
朝代：宋

山人出山去，山鳥長相憶。
歲月能幾何，諸峯復秋色。
孤雲在何處，烟水望不極。
怊悵多遠情，飛鴻杳無跡。
秋日禪房
作者：釋文珦
朝代：宋

絕巘秋光裏，禪房夜氣清。
天風吹鶴夢，山月照猿聲。
性懶諸緣絕，身閒四體輕。
生來自蕭散，不是彊遺名。
秋日過子陵釣臺
作者：釋文珦
朝代：宋

不將華衮換羊裘，冷對青山到白頭。
說與往來名利客，經過臺下莫維舟。
秋晚懷浙東故人
作者：釋文珦
朝代：宋

遊人未歸來，芳草又還歇。
悵望江東雲，久負山中月。
扁舟在何處，一水不可越。
相思千里間，日暮飛鳥沒。
秋曉訪菊
作者：釋文珦
朝代：宋

醉陶爲爾早辭官，醒屈曾將當夕餐。
我愛露叢深似染，曉尋特地犯清寒。
秋月山中放歌
作者：釋文珦
朝代：宋

秋氣清，秋葉鳴，四山風骨方崢嶸。
有時支頤靜對，有時緩步遊行。
朝昏之景無盡藏，一皆遺我無人爭。
中林橡栗又可拾，老夫快活不可名。
乃作歌，歌此情，雲中木客時來賡。
秋江獨泛
作者：釋文珦
朝代：宋

秋波無際遠，短艇遡寒江。
風景由來異，鄉心未易降。
晚烟生驛樹，空翠撲船窗。
賦得滄浪曲，長謠不便腔。
秋浦老漁
作者：釋文珦
朝代：宋

秋浦老漁人不識，清溪數灣船一隻。
釣竿垂垂釣絲直，眼光過似谿光碧。
得魚歸來不自喫，開籠分與白鷳食。
却來獨坐磯頭石，對著斜陽誦周易。
恐是渭濱姜子牙，安得文王與同車。
秋聲
作者：釋文珦
朝代：宋

商飆何厲疾，羣籟盡囂囂。
迴穴生崖谷，淜滂度泬寥。
恍疑沙漠戰，誤聽浙江潮。
遮莫頻相聒，羈魂易得消。
秋胡詩
作者：釋文珦
朝代：宋

潔婦與秋胡，以禮成配匹。
畢結方五朝，秋胡事行役。
道塗既云遠，年運亦易徂。
日月迭相代，五回見榮枯。
秋胡仕侯邦，音塵久疎絕。
誓言奉姑嫜，秋霜擬貞潔。
春日行採桑，援柯向前林。
秋胡倏來歸，相逢贈黄金。
重義不受金，采采實筐篚。
歸來見夫婿，乃是贈金子。
苦辭讓其諐，投身入淵死。
豈是不愛身，示心如此水。
秋興
作者：釋文珦
朝代：宋

昔人苦悲秋，我獨愛秋色。
無雲天萬里，遠嶠出寒碧。
楓林葉如丹，溪水清見石。
飽雨豆莢肥，經霜栗包拆。
連疇稻正黄，冒野蕎亦白。
籬菊忽盈把，山萸又堪摘。
日月如過鳥，良辰敢虛擲。
青猿頗會意，爲我具短策。
西風吹破帽，野興在故屐。
不憚登涉勞，遠訪巢居客。
此客更可人，分我漁樵席。
人生貴適意，何必累形役。
秋興
作者：釋文珦
朝代：宋

秋雲滿茅屋，秋風響楓林。
杖藜步幽徑，落葉數寸深。
悠然拾葉歸，寫我閒中吟。
坐客興亦閒，彈入青瑶琴。
曲終各無語，山水遺清音。
秋色
作者：釋文珦
朝代：宋

西郊金氣盛，庶物減華滋。
蘀蘀丹楓雨，茫茫白草衰。
炎曦何慘淡，氣曀若委遲。
對此凄涼景，能無宋玉悲。
秋野即事
作者：釋文珦
朝代：宋

深原草徑斜，烟際兩三家。
老屋門無鑰，清溪底見沙。
斷蟬嘶敗柳，孤蝶戀寒花。
歷省曾遊處，分明似若耶。
種植
作者：釋文珦
朝代：宋

種植有良法，曾聞老圃辭。
靈苗如已茂，惡草自然萎。
根本須培養，生枯勿顧思。
修身亦如此，於理足堪推。
種菊
作者：釋文珦
朝代：宋

種菊東籬下，悠然寄隠情。
不辭頻抱甕，他日要餐英。
種蘭菊
作者：釋文珦
朝代：宋

菊蒔陶籬本，蘭滋楚畹芳。
荷鋤春雨後，懷古意何長。
稻熟而遭巨浸以詩傷之
作者：釋文珦
朝代：宋

九秋禾正熟，三日雨滂沱。
畎畝黄雲失，溝塍白水多。
豈知民已病，猶苦賦重科。
父子難相保，流離可奈何。
空中
作者：釋文珦
朝代：宋

空中窴至理，彼我兩俱忘。
自有心如鐵，寧嫌鬢似霜。
清泉隨澗遠，古屋入雲長。
此是吾安處，陶然樂未央。
空山·其一
作者：釋文珦
朝代：宋

深山一敝廬，今是幾年居。
舉世皆嫌拙，吾心獨有餘。
寒苴珍芥醤，嘉核愛梅諸。
樵父時同賦，多將槁葉書。
空山·其二
作者：釋文珦
朝代：宋

空山一草廬，住來忘歲月。
孤身同夢幻，兩鬢任霜雪。
紛紛蠻觸爭，頗若大瑣屑。
予雖知其然，不欲有分別。
空廬
作者：釋文珦
朝代：宋

荒徑草青青，空廬未始扃。
好山皆在目，無事可勞形。
已信虛空講，何妨樹石聽。
悠然朝復莫，真道自相冥。
立冬日野外行吟
作者：釋文珦
朝代：宋

吟行不憚遥，風景盡堪抄。
天水清相入，秋冬氣始交。
飲虹消海曲，宿鴈下塘坳。
歸去須乘月，松門許夜敲。
立春日
作者：釋文珦
朝代：宋

上國又逢春，衣裳化客塵。
園廬空入夢，歲月但依人。
生意歸羣物，窮愁老一身。
喜餘鷗鷺伴，猶不怪吾真。
端居
作者：釋文珦
朝代：宋

爲得近樵漁，閒尋此地居。
省交長閉戶，耽靜欲焚書。
自愛心情澹，人嫌禮貌疎。
徑從荒草沒，衰懶不能除。
竹下曉吟
作者：釋文珦
朝代：宋

竹下坐清曉，露氣沾裳衣。
樓鐘發清響，山月耿餘輝。
心靜息欲無，渺與萬物違。
莊周苦未達，夢作蝴蝶飛。
竹坡舊隠
作者：釋文珦
朝代：宋

路轉新塘曲，舟通別墅幽。
覺華嚴佛地，梵放雜漁謳。
秔稌連疇晚，菱渠四澤秋。
竹坡今不作，清淚落菟裘。
竹堂秋雨
作者：釋文珦
朝代：宋

秋雨滴寒竹，主人魂夢清。
客來聽未慣，認作打篷聲。
竹居
作者：釋文珦
朝代：宋

簷外竹珊珊，空房住一間。
無人曾到此，老子有餘閑。
土蝕銅罇綠，苔滋粉壁斑。
於焉自成樂，遮莫笑癡頑。
竹居
作者：釋文珦
朝代：宋

簷外竹珊珊，空房住一間。
無人曾到此，老子有餘閒。
土蝕銅壺缺，苔滋粉壁斑。
於焉自成樂，遮莫笑癡頑。
竹邊
作者：釋文珦
朝代：宋

野性何曾計此身，老來方覺負初心。
故山無地堪栽竹，猶傍人家看竹林。
竹間吟
作者：釋文珦
朝代：宋

維昔晉唐人，其心多愛竹。
七賢子猷徒，往駕已不復。
惓惓思此君，鉏雲種青玉。
勁節何亭亭，清風常穆穆。
質美而貌閒，對之良不俗。
遂老於其間，疇能賦淇奧。
竺山中夜
作者：釋文珦
朝代：宋

天漢無雲星宿稀，夜涼清露濕山衣。
月明照我孤禪影，亦照松頭野鶴飛。
答仇山村見寄
作者：釋文珦
朝代：宋

十年不見山村人，瑶華忽到英溪濱。
見詩猶如見君面，讀詩隻字必三嚥。
當今滿眼非吾曹，與君例亦同此遭。
風雅之音幸未變，託之足以舒鬰陶。
頗謂仇仙若鸞鳳，造次而鳴亦驚衆。
丹穴方堪養羽儀，他年會作明時用。
箴放心
作者：釋文珦
朝代：宋

養形而放心，譬若樹抱蝎。
表似內已虛，識者爲憯怛。
形瘁或當腴，心蠹不可活。
先民有格言，勿使本先撥。
節物
作者：釋文珦
朝代：宋

節物苦驚人，那堪遠客身。
梅心輕送臘，柳意轉隨春。
叢薄啼新鳥，深泉動蟄鱗。
獨憐歸夢短，不得面慈親。
篔房暑中寄詩依韻酬答
作者：釋文珦
朝代：宋

谿翁若冰雪，明浄不受涅。
經歲斷知聞，使我心菀結。
佳句來清風，足以灑炎熱。
山中有奇事，遲向秋深說。
篔房秋崖來訪不相值後往謝之篔復有詩喜余之至因次其韻
作者：釋文珦
朝代：宋

吟車曾到社橋來，不見山人乞食回。
荒沼秋深蓮已謝，寒林冬近菊初開。
句引淵明無酒琖，觀迎元度但茶杯。
尋盟却喜梅花發，日日論詩坐碧苔。
紀事
作者：釋文珦
朝代：宋

庸賈狗鼠輩，齷齪無足觀。
少小爲博徒，狹斜恣遊般。
憑附椒房寵，濫吹於王官。
匿罪而言功，虛聲尚欺謾。
以之致鼎貴，真如沐猴冠。
擅命十五年，肆毒侔蠑蚖。
仁脈爲之絕，善類爲之殫。
納侮於北鄰，徵盟日囂讙。
兵戈滿四海，天步極艱難。
鄂漢距江淮，列郡多創殘。
人命若菅蒯，聞之心膽寒。
王家急軍食，耕者不得餐。
罪大已難逭，猶思揜其奸。
駕言督諸軍，翺翔向江干。
小器不自量，妄冀於曹瞞。
潛欲移帝室，微辭啟其端。
賢哉夏金吾，直氣生忠肝。
立欲碎其首，無奈師旅單。
姦謀既已洩，跼蹐方自歎。
畏誅竟宵遁，鴞鵩鎩羽翰。
逆賊幸屏迹，宗社得再安。
勤王畢雲會，聖慮行小寬。
祖宗德澤深，國體宜無瘢。
指日恢中原，以盡萬國歡。
結交
作者：釋文珦
朝代：宋

結交盡閒交，日欲共幽討。
道人失前期，使我縈懷抱。
清猿往相催，同來須及早。
良恐秋風高，吹我杞菊老。
經旬
作者：釋文珦
朝代：宋

經旬坐春雨，畏濕不下席。
曉看籬角萱，怒長忽過尺。
綠陰滿院
作者：釋文珦
朝代：宋

一年花信過，滿院綠陰多。
老子於中住，新鶑每到歌。
蕭閒遺世慮，清浄合天和。
好是孤雲性，誰能管得他。
羌笛
作者：釋文珦
朝代：宋

美竹生窮崖，西人翦爲笛。
制度誠簡易，不假金玉飾。
五音既繁會，八音亦交出。
鳳鳴何雝雝，龍吟尤歷歷。
貪者聽之廉，愁者聽之懌。
悍者聽之和，勞者聽之佚。
遺調感人多，今人孰能識。
空復想桓伊，三弄楚天碧。
翩翩春燕行
作者：釋文珦
朝代：宋

翩翩春燕，厥有常心。
來以春陽，去以秋陰。
不爽于社，爲時所欽。
玄衣濟濟，美度愔愔。
差池其羽，下上其音。
如服仁義，如鼓瑟琴。
繕壘杏梁，銜泥柳林。
宮房孔式，非僭非淫。
居處齊一，淑惠且任。
實生商后，匪曰凡禽。
老人
作者：釋文珦
朝代：宋

老人方外人，觀物又觀身。
得性無今古，隨時亦故新。
梅容微笑臘，柳意暗藏春。
除是同懷者，知予此語真。
老去·其一
作者：釋文珦
朝代：宋

老去寡交游，孤吟倚石樓。
風生雲漸散，虹見雨初收。
蒼莽天將暮，凄清氣似秋。
玄猿慰岑寂，長嘯碧峰頭。
老去·其二
作者：釋文珦
朝代：宋

老去玄衣敝，歸來白屋寒。
故書多散失，時事轉艱難。
背日松慳長，經霜菊盡乾。
鄰翁猶念舊，扶杖數相看。
老大
作者：釋文珦
朝代：宋

老大偏多感，那堪客路中。
凄涼經月病，安忍半生窮。
衰草凝霜白，高楓借日紅。
今朝方暫起，先問菊花叢。
老子
作者：釋文珦
朝代：宋

老子深棲趣已成，塵鞿何計可相縈。
寒泉一道知來脈，靈木多年産寄生。
雲外暗藏龍虎穴，風中清度鶴猿聲。
過從等是無心侶，同喫山厨芋顆羹。
老懷
作者：釋文珦
朝代：宋

終向江湖老此身，了無機事却難馴。
沙鷗信是同盟者，白首相看意最真。
老景
作者：釋文珦
朝代：宋

日月如飛梭，爲我織老景。
蒼艾浸成色，素絲颯垂領。
短長任所裁，厚薄焉足省。
善賈亦徒施，終然付泡影。
老耳聾聵乙酉歲絕不聞鵑啼
作者：釋文珦
朝代：宋

湖海漂流歲月長，每聞杜宇輒思鄉。
如今耳與聲塵絕，啼殺吾心也不傷。
老身
作者：釋文珦
朝代：宋

老身到此合稱翁，雙足蹣跚兩耳聾。
聊託迂疎居世表，幸無名字到官中。
生期槁木寒灰盡，性與孤猿野鶴同。
去歲有錐無地卓，今年錐地併皆空。
聞似道入相因賦詩
作者：釋文珦
朝代：宋

盛德方爲貴，虛名底用高。
異時游蕩子，今日儗蕭曹。
紅粉催身朽，清霜入鬢牢。
勢窮人事改，槐棘等蓬蒿。
聞鴈·其一
作者：釋文珦
朝代：宋

山寒經月斷人行，孤鴈噰噰忽一聲。
身在異鄉兄弟盡，老夫那得易爲情。
聞鴈·其二
作者：釋文珦
朝代：宋

重雲散盡天如鏡，寒鴈哭霜冬夜永。
欲寫相思寄遠人，翩翩過盡無留影。
聽松
作者：釋文珦
朝代：宋

別駕公事閒，翦棘開三徑。
天風引長松，蕭蕭滿清聽。
坐石琴意真，憑闌醉魂醒。
亦使山中人，悠然動歸興。
聽說南中蟒事
作者：釋文珦
朝代：宋

蟒身漆黑蟒首紅，蟒來動地起狂風。
慙媿蜑巫能制蟒，床頭開柙放蜈蚣。
聽野老所言
作者：釋文珦
朝代：宋

衰翁卧病山之阿，東村沈老來相過。
首言年饑苦無備，次說時政多煩苛。
其間數事盡切己，具有本末非差訛。
農家累世服畎畝，此外寧復知其他。
世道愈變俗愈薄，天意亦復相折磨。
舉貸養蠶不收繭，盡瘁耕耨田無禾。
千瘡百孔正難補，前月里正來催科。
家貧乏錢辦酒食，賣却養命雙種鵝。
昨朝縣吏又追喚，真如鳥雀遭網羅。
兒女啼號顧弗及，心如亂絲頭緒多。
西鄰寡婦更可念，譬彼壞木無枝柯。
饑寒交煎絕生意，母子牽挽沈於河。
句句皆從痛腸出，語罷涕泣俱滂沱。
民之多艱有如此，於乎彼蒼其奈何。
聽雪
作者：釋文珦
朝代：宋

密片打窗窗自白，老翁寒坐正清吟。
忽聞壓折牆頭竹，却想山中積處深。
胡逸人幽居
作者：釋文珦
朝代：宋

幽居清絕甚，四面盡滄波。
柳步春船集，花源晚吹和。
宦情垂釣薄，吟思捲簾多。
便有書來辟，其如愛此何。
臘月立明年春
作者：釋文珦
朝代：宋

閏歲兩番春，流光故逼人。
月筩將謝丑，斗柄倏旋寅。
玉作梅容潤，金歸柳眼新。
物情雖萬變，曾莫變吾真。
臘月立春雪後谿行偶作
作者：釋文珦
朝代：宋

踽踽白頭人，江湖寡所親。
故鄉千里念，閏歲兩番春。
北雪歌黄竹，東風變綠蘋。
此中來往熟，不問自知津。
臨安縣
作者：釋文珦
朝代：宋

霸業歸王室，空城但黍苗。
溪隨山勢轉，路入市聲遥。
故俗多征歛，遺民尚寂寥。
傷心到今古，祠樹亦蕭蕭。
自愛
作者：釋文珦
朝代：宋

自愛予生愛性真，真存渾不管渠嗔。
從來有水有山處，著得無名無利人。
騰踏豈須誇駔駿，幽潛端可養精神。
盡向雲邊尋隠迹，誰知雲是老夫身。
自愛
作者：釋文珦
朝代：宋

衣裳唯毳衲，飲啄祇簞瓢。
翻爲生涯薄，能令世慮消。
寒花香不遠，病木葉先凋。
自愛秋風裏，雲山共寂寥。
自紀
作者：釋文珦
朝代：宋

生無機巧姿，所貴唯實踐。
探玄髮盡霜，窮勝足重趼。
渡水識歸源，看雲悟舒卷。
寧教身不遭，頗謂首難俛。
餘年辭畏途，滅迹向絕巘。
形骸未全枯，囂煩幸俱遣。
中心本難誣，萬事不欲辯。
手把楞伽經，交趺對鑪篆。
自鄞江東泛舟至黄山橋度嶺遊白雲寺
作者：釋文珦
朝代：宋

望望白雲居，崔嵬在碧虛。
水窮方度嶺，石峻不容車。
舊愛松蘿頂，重來筍蕨餘。
却憐清絕景，無地著吟廬。
與雲耕重會復別
作者：釋文珦
朝代：宋

久別思見面，重逢反成悲。
相持問年紀，各在桑榆時。
道途筋力殘，玄髮成素絲。
時命苟不遭，有才亦奚爲。
榮華既非願，但願亡寒饑。
眼前且相慰，老別難再期。
此語亦良苦，君心還自知。
舟中·其一
作者：釋文珦
朝代：宋

滄波渺渺思無窮，歸棹悠悠信夕風。
睡去不知何處泊，覺來霜月滿船篷。
舟中·其二
作者：釋文珦
朝代：宋

小艇不施檝，飄飄信天風。
夷猶清川上，遠近秋光同。
聽牧弄牛笛，看漁收釣筒。
閒人有至樂，何須作三公。
赤舄乃桎梏，玄衮爲牢籠。
終輸玄真子，寄傲煙波中。
更愛嚴子陵，高舉如冥鴻。
舟行·其一
作者：釋文珦
朝代：宋

小艇悠揚只信風，岸邊霜葉似花紅。
不同雪夜尋安道，儂自看山到剡中。
舟行·其二
作者：釋文珦
朝代：宋

艇子歸來月未升，汀洲宛轉夕煙凝。
熒熒一點垂楊下，知是漁人結網燈。
芙蓉花歌
作者：釋文珦
朝代：宋

東鄰檻外芙蓉花，初開粲粲如朝霞。
今朝花謝枝空在，繞樹千回只嘆嗟。
花謝明年還復開，紅顔已去終難回。
人生不及花枝耐，况有流光白髮催。
遊子對花心盡醉，老翁見之如夢寐。
解把浮生比夢中，肯計榮華與憔悴。
芝田老師索余作松石因書此詩
作者：釋文珦
朝代：宋

學畫同學書，藝精人已老。
三年始向學，一紙未能好。
墨淡石不蒼，筆枯松亦槁。
芝翁索此圖，遺笑應絕倒。
苕溪夜泛
作者：釋文珦
朝代：宋

萍蹤人泛清苕去，水宿風餐幾度經。
結網燈沈漁浦霧，待艐船泊酒家亭。
樹頭栖鷺疑殘雪，草上流螢似亂星。
夜後夢回寒月上，棹歌聲裏弁山青。
苕霅歌
作者：釋文珦
朝代：宋

昔聞兩溪水色異，苕清霅渾猶渭涇。
又聞發源自天目，懸高墜峻如建瓴。
日夜滾滾流不止，盡過白蘋紅蓼汀。
流入太湖不復辨，挹之但聞魚鼈腥。
堪笑人生亦如此，百年汲汲勞其形。
到頭富貴亦何用，一卧泉下無由醒。
爭似漁翁扁舟獨往最脫灑，七十二峰相對長青青。